cyanic-selkie/wikianc huggingface dataset:
དགའ་ལྡན་སུམ་རྩེན་གླིང་
དགེ་འདུན་པའི་ཞལ་གྲངས
ཡུལ་མི་ཚོའི་ངག་རྒྱུན་ལ་སུམ་བརྒྱ་སུམ་ཅུ་ཞེས་གྲགས་ཀྱང་གོང་ས་ལྔ་པ་ཆེན་པོའི་རྣམ་ཐར་ནང་དུ་དགེ་འདུན་གྱི་གྲངས་ཚད་དེ་ལྔ་བརྒྱ་སུམ་ཅུ་ཞེས་བཀོད་འདུག། དེ་ནས་དགེ་འདུན་གྲངས་འབོར་རིམ་འཕེལ་གྱིས་རྒྱལ་མཆོག་བསྐལ་བཟང་རྒྱ་མཚོའི་སྐུ་དུས་སུ་དགེ་འདུན་ཞལ་གྲངས་ཆིག་སྟོང་སུམ་བརྒྱའི་སྐོར་འཕེལ་རྒྱས་བྱུང་འདུག་པ་ནི། རྒྱལ་མཆོག་བསྐལ་བཟང་རྒྱ་མཚོའི་རྣམ་ཐར་ལས། རྒྱལ་ཐང་སུམ་རྩེན་གླིང་དགེ་འདུན་ཆིག་སྟོང་སུམ་བརྒྱའི་སྐོར་ལ་ཕྱག་མདུད་དང་བྱིན་རྟེན། སྤྱི་འཇོག་ཏུ་རྒྱལ་བའི་བཀའ་འགྱུར་རིན་པོ་ཆེ་མཚལ་དཔར་མ་གླེགས་ཐག་བཅས་ཆ་ཚང་སྤུས་དག་དང་། ཇི་སྲིད་རྒྱལ་བསྟན་ནམ་གནས་བར་ལོ་ལྟར་ས་ག་ཟླ་བའི་ནང་དུ་གསུང་སྒྲོགས་གནང་རྒྱུའི་ཐེབས་བཅས་སྩལ། ཞེས་གསུངས་པར་སྣང་ངོ་། དེ་ནས་ཡུལ་དགོན་གཉིས་ཀ་ཆོས་སྲིད་གང་ཐད་ནས་ཡར་རྒྱས་ཆེ་བོར་བརྟེན་དགེ་འདུན་གྱི་སྡེ་ཡང་ཇེ་རྒྱས་ཇེ་འཕེལ་གྱིས་དགེ་འདུན་ཞལ་གྲངས་ཆིག་སྟོང་ལྔ་བརྒྱའི་སྐོར་རིམ་འཕེལ་འགྲོ་བཞིན་པའི་སྐབས་སུ། བར་ལམ་ཞིག་ནས་ཡུལ་ལུང་འདི་རྒྱ་ནག་གི་མངའ་འོག་ལྟ་བུར་ཚུད་པས་ལོ་ལྟར་དགེ་འདུན་གྱི་འབྲུ་ཕོགས་དེ་བཞིམ་ཡུལ་དེར་ཡོད་པའི་རྒྱ་མིའི་དཔོན་རིགས་དང་ལག་སྒྲེལ་ཐོག་འབུལ་དགོས་པར་བརྟེན་རྒྱ་རིགས་ལས་བྱེད་པས་དགེ་འདུན་གྱི་གྲངས་འབོར་འཕེལ་རྒྱས་ཆེ་ཞིང་ཡུལ་འདིའི་འབྲུ་ཁྲལ་གྱིས་ལྡེང་མིན་སོགས་ཀ་ཀོར་མང་པོ་བཤད་མཐར་དགེ་འདུན་ཞལ་གྲངས་ཆིག་སྟོང་ལྔ་བརྒྱ་སྐོར་ལ་ཚད་འཛིན་བཟོ་དགོས་བྱུང་འདུག་ཀྱང་། དགེ་འདུན་གྲངས་ཚད་ལས་བརྒལ་བའི་གསར་ཞུགས་རྣམས་ལ་དགོན་པ་སྤྱི་གཞུང་དང་། ཁང་ཚན་སོ་སོའི་འཆར་འཕར་གྱི་གཏོང་སྒོ་ཡོད་རིགས་དང་། འབྲུ་དངུལ་གྱི་ཕོགས་དང་འགྱེད་སོགས་དགེ་འདུན་བྱིང་དང་འདྲ་མཚུངས་སུ་འབུལ་སྲོལ་ཡོད་པས་དགེ་འདུན་གྲངས་ཚད་ལས་ལྷག་པ་རྣམས་ལའང་འཚོ་ཆས་ལྡེང་ངེས་ལྷག་དང་བཅས་པ་ཡོད། ཕྱིས་སུ་དགེ་འདུན་གསར་ཞུགས་མང་སྟབས་དགེ་འདུན་ཞལ་གྲངས་ཉིས་སྟོང་ལྷག་སྐོར་བཞུགས། དགེ་འདུན་གྲངས་ཚད་འདི་བཞིན་བཞུགས་པ། སྐྱབས་གཅིག་བཀྲིན་ཟླ་མེད་སྐྱབས་རྗེ་ཡོངས་འཛིན་ཁྲི་བྱང་རྡོ་རྗེ་འཆང་ཆེན་པོ་རང་གི་སྐྱོང་ཡུལ་གཞིས་དགོན་ཆ་ཕྲེང་(ཕྱག་ཕྲེང་)བསམ་འཕེལ་གླིང་དུ་ཞབས་ཀྱིས་བཅགས་ཏེ། ལོ་ཤས་རིང་ཡུལ་དེའི་སྐལ་ལྡན་གདུལ་བྱ་རྣམས་ལ་རང་རང་གི་བློ་མོས་དང་འཚམས་པའི་ཟབ་རྒྱས་ཆོས་ཀྱི་བདུད་རྩིས་ཚིམས་པར་མཛད་པས་མངོན་མཐོ་དང་ངེས་ལེགས་ཀྱི་ས་བོན་གྲུང་པོ་བསྐྲུན་པར་མཛད་པ་སོགས་རྨད་བྱུང་ཆོས་སྲིད་ཀྱི་མཛད་འཕྲིན་ལེགས་གྲུབ་ཐོག། སླར་ཡང་དབུས་འགྱུར་ཆོས་ལྡན་གྱི་ཞིང་དུ་ཆིབས་བསྒྱུར་བསྐྱངས་ཞོར་རང་ཅག་རྒྱལ་ཐང་པའི་དགོན་ཡུལ་སྤྱིའི་བསོད་ནམས་ཀྱི་མགོན་དུ་སུམ་རྩེན་གླིང་དུ་ཞབས་སོར་འཁོད་དེ། ཉིན་གྲངས་ཉི་ཤུའི་སྐོར་དགྱེས་བཞིན་སྤྲོ་བཞུགས་དང་། དགེ་འདུན་ཉིས་སྟོང་སྐོར་ལ་ཟབ་རྒྱས་ཆོས་ཀྱི་བདུད་རྩིའི་སྒོ་སྐལ་དབང་ཆེན་དང་ལམ་རིམ་སོགས་མདོ་སྔགས་ཀྱི་ཟབ་ཆོས་མང་པོས་སྨིན་གྲོལ་གྱི་ལམ་ལ་འགོད་པ་དང་། ཆོས་སྡེའི་སྒྲིག་ཁོངས་སུ་བཞུགས་བདེང་རྒྱག་(?) གནང་མཛད་ཅིང་ཁང་ཚན་སོ་སོར་ཡང་ཞབས་ཀྱིས་བཅགས་ཏེ་ཆོས་འབྲེལ་རེ་དང་བསྙེན་བཀུར་རེ་བཅས་ཆོས་སྲིད་ཀྱི་མཛད་པ་རླབས་པོ་ཆེ་ཇི་ལྟར་མཛད་ཚུལ་རྗེ་ཉིད་ཀྱི་མཛད་རྣམ་ཆེན་མོར་ལམ་ཙམ་གསལ།
མཆོད་རྫས་ཀྱི་སྐོར་
དྲ་བ་དྲ་ཕྱེད་སྲིད་ན་དཀོན་པ་ཞིག་ཡོད་པ་སྔར་ཞལ་ཐང་གྲས་སུ་བརྗོད་ཟིན། འདུ་ཁང་གི་ཀ་རིང་བཅུ་གཉིས་དང་། མཐོང་འཁོར་གྱི་ཀ་ཐུང་ཇི་ཡོད། གཙང་ཁང་གི་ཀ་བ་རྣམས། ཆོས་རའི་ཐོག་འཁོར་གྱི་ཀ་བ་སོགས་ལ་བཟང་གོས་མཁའ་འགྲོ་བཀྲས་བཏགས་དང་། རྒྱན་བཞི། བཅད་ལྡན། རྒྱ་འདྲ་སོགས་ཀྱི་ཀ་འཕན་གཞི་མཚུངས་ཆ་ཚང་གསུམ་རེ། གོས་རྒྱུ་གོང་མཚུངས་ལྷན་གྲུབ་བྱས་པའི་འཕན་མགོ་ཛི་པར་ཅན་ཆ་ཚང་། གསེར་ཟངས་ལས་བསྐྲུན་པའི་འཕན་མགོ་ཚང་བཅས་གོས་རྒྱུ་གོང་མཚུངས་རྒྱལ་མཚན་ནམ་ཕྱེ་ཕུར་ཆ་ཚང་གསུམ་རེ། གོས་ཅན་མ་ནི་དང་ཧོར་གོས། ཁ་ཐིག། བཅད་ལྡན་སོགས་གོས་གསར་རྙིང་སྣ་ཚོགས་གྱི་འཕན་དང་རྒྱལ་མཚན་གདུང་ཁེབས་ལྕེ་རྩེག འཕན་མགོ་བཅས་གཞི་མ་མཚུངས་གྲས་ཀ་བ་རིང་ཐུང་ཡོངས་ལ་ཁེབས་པ་ཆ་ཚང་བཅས། འདིའི་གྲས་སུ་རྒྱལ་དབང་བསྐལ་བཟང་རྒྱ་མཚོ་མཆོག་གིས་སྔ་རྗེས་གནང་བའི་མཆོད་རྫས་མང་རབ་ཅིག་ཡོད་པ་རྣམས་རྒྱལ་མཆོག་ཉིད་ཀྱི་རྣམ་ཐར་ཆེན་མོར་གསལ་བར་འདིར་ཞིབ་པར་མ་བཀོད། འདུ་ཁང་དང་གཙང་ཁང་ནང་ངོས་ཀྱི་ཐོག་ཡོངས་ལ་གནམ་དར་བཟང་གོས་རྡོ་རྗེ་སག་ལམ་བཅས་ཀྱི་གནམ་དར་གསར་རྙིང་ཆ་ཚང་མང་པོ་ཡོད། སྟེང་ཤོད་བར་གསུམ་དུ་བཞུགས་པའི་སྐུ་བརྙན་ཡོངས་ལ་རྒྱུ་གོང་མཚུངས་དང་རྒྱ་སེར་གསར་རྙིང་བཅས་ཀྱི་ན་བཟའ་ཆ་ཚང་སོགས་དང་བ་འདྲེན་པ་བཅས་ཡོད། གསང་བདེ་འཇིགས་གསུམ་གྱི་སྒྲུབ་མཆོད་ཁག་དང་། རབ་གནས་ཆེན་མོའི་སྐབས་ཀྱི་དཀྱིལ་འཁོར་གྱི་ཡོ་བྱད་ཆ་ཚང་གསར་རྙིང་བཞི་ལྔའི་སྐོར་དང་། རྟེན་ཁེབས་གྲངས་མང་། བདག་འཇུག་ཆེན་མོའི་སྐབས་ཀྱི་དབང་རྫས་གཙུག་ཏོར་དང་། རིགས་ལྔའི་ཅོད་པན། དར་བརྐྱངས། བཟང་གོས་གསར་རྙིང་སྣ་ཚོགས་ལས་བཟོས་པའི་སྟོད་ལྷེ་དང་སྤང་ཁེབས་བཅས་ཆ་ཚང་དྲུག་ཅུའི་སྐོར་གསར་རྙིང་ཆ་ཚང་གསུམ་སྐོར། དགུ་གཏོར་སྐབས་ཀྱི་འཆམ་གོས་རྒྱན་གཞི་དང་བཅད་ལྡན་མ་ནི་སོགས་ལས་བཟོས་པ་གསར་རྙིང་ཆ་ཚང་གསུམ་རེ་གྲངས་སུམ་ཅུའི་སྐོར་དང་ཞྭ་ནག་དང་དེའི་འཆམ་གོས་གསར་རྙིང་ཆ་ཚང་གསུམ་སྐོར། གཏོར་རྒྱག་སྐབས་འཕྱར་དར་བཟང་གོས་ཚོན་ཚོགས་ཅན་གྱི་རྩེ་མོར་ལྕགས་དཀྲོལ་མའི་ཐོག་གསེར་རི་དང་མཚལ་གྱི་མེ་རི་རྩེ་གསུམ་ཅན་རང་འགྲིགས་ཆ་ཚང་ཉི་ཤུའི་སྐོར། དེ་མཚུངས་འཕྱར་དར་པ་དང་སྤོས་འཛིན་པ་སོགས་ཀྱི་རྟེན་ཁེབས་གོས་ཆེན་རྒྱ་སེ་དང་རྒྱ་འདྲ་སོགས་ལ་སེ་ཤན་ཚོན་ཚོགས་ཀྱི་འཛར་ལྡན་ཅན་ཆ་བཅོ་ལྔ་སྐོར། གཞན་ཡང་འཆམ་པ་རྣམས་ཀྱི་རྒྱབ་དར་དང་། དུང་དང་རྒྱ་གླིང་གི་རྒྱན་འཕན་ལག་ཁག་སོགས་རེ་རེ་ནས་བརྗོད་ཀྱིས་མི་ལང་བ་བཅས་ཡོད།
མཆོད་ཆའི་སྐོར་
འདུ་ཁང་གི་གྲལ་དབུའི་རྟེན་གཙོ་གོང་ས་ལྔ་པ་ཆེན་པོའི་འདྲ་སྐུ་རིན་པོ་ཆེའི་སྤྱན་སྔར་གསེར་སྦྱངས་ཏོ་ལ་བརྒྱ་ལྷག་ལས་བསྐྲུན་པའི་གསེར་ཀོང་ཆེ་ལེགས་གཅིག་དང་། རྒྱ་དངུལ་ལས་གྲུབ་པའི་དངུལ་ཀོང་རྒྱུན་འཛུགས་ཆེ་ལེགས་ཆ་གཉིས། ཟངས་དམར་ལས་གྲུབ་པའི་ཁ་ཞབས་དངུལ་དང་སྟོང་གི་ཁ་བསྒྲིལ་ཡོད་པའི་རྒྱུན་འཛུགས་མཆོད་ཀོང་ཆེ་ལེགས་ཆ་གསུམ། ཧོར་ཏིང་དང་ལི་ཏིང་ཤིན་ཏུ་ཆེ་བ་སྤུས་ལེགས་བདུན་ཚར་བཅུའི་སྐོར། རྒྱ་དངུལ་ལས་གྲུབ་པའི་ཏིང་ཆེ་ལེགས་བདུན་ཚར་བཅོ་ལྔ་སྐོར། དངུལ་ཏིང་དང་ལི་ཏིང་ཟངས་དང་རག་གི་ཏིང་དང་མཆོད་ཀོང་ཆེ་ཆུང་སྣ་ཚོགས་གྲངས་ཤིན་ཏུ་མང་པོ་ཡོད། ཟངས་དང་རག་གི་ཆབ་བུམ་ར་མ་ལུག་མང་པོ་དང་། རྒྱ་དངུལ་དཀྲོལ་ཚགས་དང་ཚ་གསེར་ཅན་གྱི་ཆབ་བླུགས་ཆེ་ལེགས་ཆ་གཉིས། སྟེང་ཤོད་བར་གསུམ་གྱི་ལྷ་ཁང་ཁག་ཏུ་དངུལ་ཀོང་དངུལ་ཏིང་དངུལ་གྱི་མཎྡལ། ལི་དང་ཟངས་རག་གི་མཆོད་ཀོང་དང་ཆུ་ཏིང་ཆེ་ཆུང་སྣ་ཚོགས་གྲངས་ལས་འདས་པ་ལྟ་བུ་ཡོད། རྒྱ་དངུལ་ལས་གྲུབ་པའི་ཁྲུས་བུམ་དང་ཁྲུས་གཞོང་ཆེ་ལེགས་མེ་ལོང་དང་བཅས་པ་ཆ་ཚང་གསུམ། སྒྲུབ་མཆོད་ཁག་གི་ཡོ་བྱད་རྒྱ་དངུལ་ལས་བསྐྲུན་པའི་རྣམ་བུམ་དང་ལས་བུམ་དཀྲོལ་ཚགས་ཚ་གསེར་ཅན་ཆེ་ལེགས་ཆ་ཚང་གཉིས། ཡང་དངུལ་གྱི་རྣམ་བུམ་ལས་བུམ་དང་ལས་བུམ་ཚ་གསེར་མེད་པ་ཆ་ཚང་གཅིག རྒྱ་དངུལ་ལས་གྲུབ་པའི་ཆུ་བཞི་དཀྲུགས་སྣོད་རང་འགྲིགས་ཆ་ཚང་གསུམ། རབ་གནས་ཆེན་མོའི་སྐབས་ཀྱི་ཁྲུས་བུམ་ཁག་དང་ཁྲུས་གཞོང་ཁག  རྫས་སྡེར་ཁག  མེ་ལོང་ཆེ་ལེགས་བཅས་རྒྱ་དངུལ་ལས་གྲུབ་པ་ཆ་ཚང་གསུམ། རྒྱ་དངུལ་ལས་བསྐྲུན་པའི་མེ་ལོག་ཞབས་སྟེགས་དང་པ་ཊྲིའི་རི་མོ་ཅན་ཆེ་ལེགས་བཞི། བདག་འཇུག་ཆེན་མོའི་སྐབས་རྡོར་སེམས་བསྒོམ་བཟླས་ཀྱི་འགོར་མཆོད་གཡོག་པས་གདོང་གྲལ་ནས་ཡར་འདེགས་བྱེད་རྒྱ་དངུལ་ལས་བསྐྲུན་པའི་མཎྡལ་དཀྲོལ་ཚགས་འབུར་དོད་དང་ཚ་གསེར་ཅན་ཆེ་ལེགས་གཅིག་དང་། རྒྱུ་དབྱིབས་གོང་མཚུངས་ཚ་གསེར་མེད་པ་གཉིས། རྒྱ་དངུལ་ལས་གྲུབ་པའི་གསེར་སྐྱེམས་ཕུན་ཀོང་དང་ཕུད་གཞོང་ཕུད་དམ་རང་འགྲིགས་དཀྲོལ་ཚགས་དང་ཚ་གསེར་ཅན་སྤུས་ལེགས་ཆ་ཚང་གཅིག  རྒྱུ་གོང་མཚུངས་ཚ་གསེར་མེད་པ་རང་འགྲིགས་ཆ་ཚང་གཉིས་བཅས། དུས་སྟོན་ཁག་དང་དུས་ཆེན་ཁག་བཅས་ལ་མཆོད་གཤོམ་ཀྱི་མདུན་ནས་སྒྲིགས་བྱེད་རྒྱ་དངུལ་ལས་བསྐྲུན་པའི་བཀྲ་ཤིས་རྟགས་བརྒྱད་དང་། རྫས་བརྒྱད། རྒྱལ་སྲིད་རིན་ཆེན་སྣ་བདུན། འདོད་ཡོན་སྣ་ལྔ་བཅས་དཀྲོལ་ཚགས་དང་ཞབས་སྟེགས་པདྨ་བཅས་བརྐྱངས་ཁྲུ་ཕྱེད་དོ་ལྷག་སྐོར་ཡོད་པ་ངོ་གྲངས་སུམ་ཅུའི་སྐོར་ཡོད། བསྒྲལ་ཆོག་སྐབས་ཀྱི་མཚོན་ཆ་དགུ་བསྐོར་གྲས་ཡུ་བ་རྣམས་རྒྱ་དངུལ་ལས་བྱས་པ་ཆ་ཚང་གཉིས། དགུ་གཏོར་གར་འཆམ་པ་རྣམས་ཀྱི་ཕྱག་མཚན་རྣམ་གྲངས་ཡོངས་རྫོགས་རྒྱ་དངུལ་ལས་བསྐྲུན་པ་སྤུས་ལེགས་ཆ་ཚང་། ཞྭ་ནག་འཆམ་པ་རྣམས་ཀྱི་ཕྱག་མཚན་དངུལ་གྱི་ཀ་པ་ལི་དང་། ཕུར་བུ། གསེར་སྐྱེམས་ཕུད་ཀོང་བཅས་གསར་རྙིང་ཆ་ཚང་གཉིས། རྒྱ་དངུལ་ལས་བསྐྲུན་པའི་སྤོས་འཛིན་དཀྲོལ་ཚགས་ཚ་གསེར་ཅན་ཆ་ལྔ། མཆོད་ཁང་སྟེང་ཤོད་བར་གསུམ་དུ་རྒྱ་རག་གི་སྤོས་ཕོར་སྤུས་ལེགས་ཆེ་ཆུང་བསྡོམས་གྲངས་བཅོ་ལྔ་སྐོར། ཀ་ཡོལ་ཡུ་རིང་མ་དཀར་སང་དང་ཚོན་ཁྲ་ཅན་སྤུས་ལེགས་གྲངས་སུམ་ཅུའི་སྐོར་དང་རྒྱ་དངུལ་དང་ཟངས་རག་ཐོག་ཚ་གསེར་བཏང་བའི་ཡུ་སྐྱག་(སྐྱོགས་)སྤུས་ལེགས་དང་འཐོར་འབྲུ་བླུགས་སྣོད་ནས་སེ་སྤྱི་བླུགས་རང་འགྲིགས་ཆ་ཚང་བཅོ་ལྔའི་སྐོར། དེ་འབྲེལ་བཞུགས་ཁྲིའི་ཉེར་སྤྱད་རྒྱབ་ཡོལ་དང་གོས་ཁ་གཏིང་དཀར་རྡོ་རྗེ་བཅས་རང་འགྲིགས་ཆ་ཚང་གྲངགས་བཅོ་ལྔ་སྐོར་བཅས་ཡོད།
གཏེར་མ་ཁམས་ཚན་ནམ་ཁང་ཚན།
ཁམས་ཚན་བརྒྱད་ཀྱི་དང་པོ་གཏེར་མ་ཁང་ཚན་འདི་ལ་བཙན་བཟང་ཁང་ཚན་ཡང་བརྗོད་པ་རེད། ཁང་ཚན་དེའི་འདུ་ཁང་ཀ་རིང་བཞི་རྩིས་པའི་ཀ་བ་བརྒྱད་ཅུའི་ལ་མལ་དང་སྦུག་ཏུ་གཙང་ཁང་ཀ་རིང་དྲུག་བཅས་ཐོག་ས་བཞི་བརྩེགས། ཐོག་ཏུ་གསེར་ཟངས་ལས་བསྐྲུན་པའི་གཉྫི་ར་ཆེ་ལེགས་ཆ་གཅིག གསེར་ཟངས་ལས་བསྐྲུན་པའི་རྒྱལ་མཚན་ཆེ་ལེགས་ཆ་གཅིག  ཐུག་དང་ཐུག་ལྕགས་རྩེ་གསུམ་ཅན་རང་འགྲིགས་ཆ་བཞི་སྐོར། གསེར་ཟངས་ལས་གྲུབ་པའི་རི་དྭགས་ཆོས་འཁོར་ཞབས་སྟེགས་དང་བཅས་པ་སྤུས་ལེགས་གཅིག  གསེར་ཟངས་ལས་གྲུབ་པའི་སྤེན་རྒྱན་གྲངས་མང་། འདུ་ཁང་གི་གྲལ་དབུར་རྟེན་གྱི་གཙོ་བར་གསེར་ཟངས་ལས་བསྐྲུན་པའི་རྗེ་ཙོང་ཁ་པ་ཆེན་པོའི་སྐུ་བརྙན་ཐོག་ཚད་མ་བྱིན་ཅན་གཅིག  ཐུབ་དབང་ཚུལ་ཁྲིམས་མ་མི་ཚད་ལྷག་ཙམ་གཅིག  ཇོ་བོ་རིན་པོ་ཆེའི་སྐུ་བརྙན་མདའ་ཚད་མ་གཅིག  སྤྱན་རས་གཟིགས་ཞལ་བཅུ་གཅིག་པའི་སྐུ་བརྙན་ཐོག་ཚད་མ་གཅིག  གསེར་ཟངས་ལས་གྲུབ་པའི་རྗེ་བཙུན་སྒྲོལ་མའི་སྐུ་བརྙན་གཅིག  གདུག་དཀར་བཅས་ཀྱི་སྐུ་བརྙན་དང་། གསེར་ཟངས་ལས་གྲུབ་པའི་རྗེ་ཡབ་སྲས་གསུམ་གྱི་སྐུ་བརྙན་མདའ་ཚད་མ་ཆ་ཚང་། ལི་སྐུ་དང་གསེར་ཟངས་སྨན་འདམ་བཅས་ལས་གྲུབ་པའི་འདོད་ལྷ་སྣ་ཚོགས་གྱི་སྐུ་བརྙན་གྲངས་མང་། བཀའ་གདམས་མཆོད་རྟེན་མི་ཚད་ལྷག་ཙམ་ཡོད་པ་གཉིས་དང་། མཆོད་རྟེན་ཆེ་ཆུང་སྣ་ཚོགས་པ་གྲངས་མང་། རྒྱ་དངུལ་ལས་གྲུབ་པའི་བླ་མ་ཁག་གི་གདུང་རྟེན་རིན་ཆེན་སྣ་ཚོགས་ཀྱི་ཕྲ་རྒྱན་ཅན་མི་ཚད་ཙམ་ཡོད་པ་ངོ་གྲངས་བཞི་བཅས།  གཙང་ཁང་སྦུག་མའི་ནང་དུ་གསེར་ཟངས་ལས་བསྐྲུན་པའི་རྗེ་བཙུན་བྱམས་པ་མགོན་པོའི་སྐུ་བརྙན་ཐོག་ཚད་གསུམ་པ་ཅན་རིན་པོ་ཆེ་སྣམ་ཚོགས་ཀྱི་ཕྲས་སྤྲས་པ་བྱིན་རླབས་ཀྱི་གཟི་འོད་འབར་བ་གཅིག  སྐུ་རྒྱུ་དེ་མཚུངས་ཀྱི་ཉེ་བའི་སྲས་ཆེན་བརྒྱད་དང་། ཇོ་བོ་རྗེ་དཔལ་ལྡན་ཨ་ཏི་ཤ། འཇམ་མགོན་ཙོང་ཁ་པ་ཆེན་པོ་བཅས་ཀྱི་སྐུ་བརྙན་ཁག་དང་། གསེར་སྦྱངས་བཏུལ་མ་འབའ་ཞིག་གིས་བྲིས་པའི་རྒྱལ་བའི་བཀའ་འགྱུར་རིན་པོ་ཆེ་ཆ་ཚང་པོད་བརྒྱ་དང་གཅིག་གླེགས་ཤིང་གླེགས་ཐང་གདོང་འཛར་སྒྲིལ་བྱེད་ན་བཟའ་རང་འགྲིགས་སྲིད་འདིར་རྙེད་པར་བཀའ་བ་ཞིག་བཞུགས། འདི་ནི་ཁང་ཚན་འདི་ཉིད་ཀྱི་གཅེས་ནོར་རྩ་འགངས་ཆེ་ཤོས་དང་བདག་ཉར་ཆེས་གཟབ་གནང་བའི་སྲོལ་ཡོད། སྣར་ཐང་དཔར་མའི་བཀའ་འགྱུར་ཆ་ཚང་དང་གླེགས་ཤིང་གླེགས་ཐག་སྒྲིལ་རས་བཅས་ཆ་ཚང་། བསྟན་འགྱུར་ཆ་ཚང་དང་། ཡུམ་རྒྱས་འབྲིང་བསྡུས་གསུམ་བྲིས་མ་དང་དཔར་མ་ཆ་ཚང་བཞི་སྐོར། རྗེ་ཡབ་སྲས་གསུམ་གྱི་གསུམ་འབུམ་ཆ་ཚང་སོགས་གསུང་འབུམ་སྐོར་དང་ཆེས་ཚན་ཐོར་བུ་ཁག་བཅས་པོ་ཏི་གྲངས་ཤིན་ཏུ་མང་པོ་བཞུགས།
ཞལ་ཐང་གྲས། མཛད་བརྒྱ་རྟོགས་བརྗོད་དཔག་བསམ་འཁྲི་ཤིང་ཞལ་ཐང་གྲངས་སུམ་ཅུ་སོ་གཅིག རྗེ་ཙོང་ཁ་བརྒྱད་ཅུའི་ཞལ་ཐང་གྲངས་བཅོ་ལྔ། གནས་བཅུའི་ཞལ་ཐང་གྲངས་ཉི་ཤུ་རྩ་གསུམ། རྗེ་གཟིགས་པ་ལྔ་ལྡན། པཎ་ཆེན་འཁྲུངས་རབས་ཆ་ཚང་། སྒྲུབ་མཆོད་ཁག་གི་སྐབས་འགྲེམས་བྱེད་གསང་བདེ་འཇིགས་གསུམ་གྱི་སྐུ་ཐང་ཐོག་ཚད་ལྷག་སྐོར་ཡོད་པ་ཆ་ཚང་གསར་རྙིང་གཉིས་རེ། ལོ་ལྟར་དབྱར་སྟོན་གྱི་བསྐང་གསོ་ཆེན་མོའི་སྐབས་འགྲེམས་བྱེད་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མ་དང་། མགོན་ཆོས་ལྷ་རྣམ་བཞི། བསྟན་སྲུང་ཆེན་པོ་བསེ་ཡི་ཁྲབ་ཅན་བཅས་ཀྱི་སྐུ་ཐང་ཐོག་ཚད་མ་གསར་རྙིང་གཉིས་རེ། གཞན་ཡང་འདོད་ལྷ་སྣ་ཚོགས་ཀྱི་ཞལ་ཐང་གཞི་མ་མཚུངས་པ་ཆེ་ཆུང་བསྡོམས་གྲངས་ཉིས་བརྒྱ་སྐོར་བཞུགས། འདུ་ཁང་དང་སྒོ་འཆོར་གྱི་རྩི་ངོས་སུ་སྡེབས་རིས་སོགས་སྤྱི་མཚུངས་ལྟར་ཡོད། མགོན་ཁང་དུ་ཇོ་སྟོན་རྗེ་གསུམ་དང་། འཇམ་དཔལ་དབྱངས།  རྡོ་རྗེ་འཇིགས་བྱེད་ཞལ་ཕྱག་ཡོངས་རྫོགས་དང་། མགོན་ཆོས་ལྷ་རྣམ་བཞི། བསྟན་སྲུང་ཆེན་པོ་བསེ་ཁྲབ་པ། འཇམ་མགོན་རྒྱལ་བའི་བསྟན་སྲུང་རྒྱལ་ཆེན་རྡོ་རྗེ་ཤུགས་ལྡན་བཅས་ཀྱི་སྐུ་བརྙན་ཞལ་འབག་སྣ་ཚོགས། སྤྱན་གཟིགས་གོ་མཚོན་མཆོད་ཆས་སོགས་སྤྱི་མཚུངས་ལྟར་ཕུན་གསུམ་ཚོགས་པ་ཡོད། མཆོད་རྫས་གོས་བཟང་སྣ་ཚོགས་དང་བཅད་ལྡན་བཅས་འཕན་དང་འཕན་མགོ་རྒྱལ་མཚན། གདུང་ཁེབས་ལྕེ་བརྩེགས་བཅས་ཆ་ཚང་གསར་རྙིང་གསུམ་གསེར་ཟངས་ལས་གྲུབ་པའི་འཕན་མགོ་ཆ་ཚང་། གསེར་དངུལ་ཟངས་རག་སོགས་ཀྱི་རྒྱུན་འཛུགས་སོགས་མཆོད་ཀོང་དང་ཅུ་ཏིང་ཆེ་ཆུང་སྣ་ཚོགས་གྲངས་མང་། རྒྱ་དངུལ་ལས་གྲུབ་པའི་མཎྜལ་དཀྲོལ་ཚགས་འབུར་དོད་ཅན་ཆེ་ལེགས་གསུམ། རྒྱ་དངུལ་ལས་བསྐྲུན་པའི་བཀྲ་ཤིས་རྟགས་བརྒྱད་དང་རྫས་བརྒྱད། རྒྱལ་སྲིད་རིན་ཆེན་སྣ་བདུན། འདོད་ཡོན་སྣ་ལྔ་བཅས་ཞབས་སྟེགས་པདྨ་དང་བཅས་ཁྲུ་ཕྱེད་དོ་ཙམ་དཀྲོལ་ཚགས་འབུར་དོད་ཅན་ངོ་གྲངས་ཉི་ཤུ་རྩ་བརྒྱད་སྐོར། རྒྱ་དངུལ་ལས་གྲུབ་པའི་རྣམ་བུམ་ལས་བུམ་ཆེ་ལེགས་དཀྲོལ་ཚགས་ཅན་ཆ་ཚང་གཉིས་རེ། ཟངས་ཀྱི་རྣམ་བུམ་ལས་བུམ་མཆུ་ཞབས་དངུལ་དང་ཏོང་གི་རྒྱད་ཅན་ཆ་ཚང་ཁ་ཤས། རབ་གནས་ཆེན་མོའི་སྐབས་ཀྱི་ཡོ་བྱད། རྒྱ་དངུལ་ལས་གྲུབ་པའི་ཁྲུས་བུམ་ཁྲུས་གཞོང་རྫས་སྡེར་སོགས་ཆ་ཚང་། དབང་རྫས་གཙུག་ཏོར་ཅོད་པཎ་སྟོད་ལྷེ་སྤང་ཁེབས་རྟེན་ཁེབས་བཅས་ཆ་ཚང་གསར་རྙིང་གསུམ། རྒྱ་ཧོར་གྲ་སོགས་ཀྱི་སྦུབ་ཆལ་གསར་རྙིང་དང་ཆེ་ཆུང་བསྡོམས་གྲངས་དྲུག་ཅུའི་སྐོར། སིལ་སྙན་གསར་རྙིང་གྲངས་ཉི་ཤུའི་སྐོར། ལོ་ལྟར་ལྕགས་མཁར་ཆེན་མོ་དང་གཏོར་རྒྱག་སྐབས་ཀྱི་ཡོ་བྱད། རྒྱ་དངུལ་ལས་གྲུབ་པའི་གསེར་སྐྱེམས་ཡོ་བྱད་དཀྲོལ་ཚགས་ཚ་གསེར་ཅན་སྤུས་ལེགས་ཆ་ཚང་། དངུལ་གྱི་སྤོས་འཛིན་དཀྲོལ་ཚགས་ཚ་གསེར་ཅན་ཆ་གཉིས། བསྒྲལ་ཆོག་སྐབས་ཀྱི་མཚོན་ཆ་དགུ་བསྐོར་ཡུ་བ་རྣམས་དངུལ་དཀྲོལ་ཚགས་ཅན་གྱི་བྱས་པ་ཆ་ཚང་། འཕྱར་དར་བཟང་གོས་ཀྱི་འཕན་ལག་དང་རྩེ་མོར་ལྕགས་དཀྲོལ་ཚགས་ཀྱི་རྩེ་གསུམ་མེ་རི་འབར་བས་བརྒྱན་པ་ཆ་ཚང་བཅུ། རྒྱ་དངུལ་ལས་གྲུབ་པའི་དུང་ཆེན་ཆ་གཅིག རྒྱ་དངུལ་ལས་གྲུབ་པའི་རྒྱ་གླིང་ཆ་གཉིས། རྒྱ་དངུལ་ལས་གྲུབ་པའི་རྐང་གླིང་དཀྲོལ་ཚགས་ཚ་གསེར་ཅན་ཆ་གཉིས།  ཟངས་ཀྱི་དུང་ཆེན་རག་དཀྲོལ་ཚགས་ཀྱིས་བརྒྱན་པ་ཆ་གཉིས། རག་གི་དུང་ཆེན་ཆ་གཅིག  རག་གི་རྒྱ་གླིང་ཆ་གཉིས། རག་དང་ཟངས་ཀྱི་རྐང་གླིང་ར་མ་ལུག་ཆ་ལྔའི་སྐོར། མཆོད་རྔ་ཆེ་ལེགས་ཆ་གཅིག  ལག་རྔ་སྤུས་ལེགས་རྒྱ་རྩི་དང་གསེར་རིས་ཅན་ཆ་བཅུ། དུང་དཀར་གཤོག་པ་ཅན་ཆ་གཉིས། རྡོ་རྗེ་དྲིལ་བུ་རང་འགྲིགས་ཆ་ཚང་བརྒྱ་སྐོར།  གོས་འབོལ་དང་གོས་ཁ་སོགས་ཁྲི་ཆས་ཆ་ཚང་གྲངས་མང་། འདུ་ཁང་དང་སྟེང་ཤོད་ཀྱི་གཟིམ་ཆུང་ཁག་དང་བཅས་པར་བཞུགས་གདན་དང་ཁ་གདན་གཙང་རུམ་ཆ་ཚང་གསར་རྙིང་གཉིས། རྒྱ་རུམ་སྤུས་ལེགས་ཆ་ཚང་གཅིག་བཅས་ཡོད།
རྡོ་མཁར་ཁང་ཚན།
རྡོ་མཁར་ཁང་ཚན་གྱི་འདུ་ཁང་གི་ཐོག་ཏུ་གསེར་ཟངས་ལས་གྲུབ་པའི་གཉྫི་ར་ཆེ་ལེགས་གཅིག གསེར་ཟངས་ལས་གྲུབ་པའི་རྒྱལ་མཚན་ཆ་གཅིག་ཐུག་དང་ཐུག་ལྕགས་རང་འགྲིགས་བཞི་སྐོར། འདུ་ཁང་ནང་དུ་རྟེན་གཙོ་ཐུབ་དབང་གི་སྐུ་བརྙན་མི་ཚད་གཉིས་ལྷག་ཙམ་དང་། གསེར་ཟངས་ལས་གྲུབ་པའི་རྗེ་ཡབ་སྲས་གསུམ་གྱི་སྐུ་བརྙན། ལི་མ་དང་གསེར་ཟངས་སྨན་འདམ་སོགས་ལས་གྲུབ་པའི་འདོད་ལྷ་སྣ་ཚོགས་ཀྱི་སྐུ་བརྙན་ཆེ་ཆུང་མ་ངེས་པ་གྲངས་མང་། སྣར་ཐང་དཔར་མའི་རྒྱལ་བའི་བཀའ་འགྱུར་རིན་པོ་ཆེ་ཆ་ཚང་དང་། ཡུམ་རྒྱས་འབྲིང་བསྡུས་གསུམ་ཆ་ཚང་ཁ་ཤས། རྗེ་ཡབ་སྲས་གསུམ་གྱི་གསུང་འབུམ་ཆ་ཚང་། གཞན་ཡང་གསུང་འབུམ་ཁག་མང་སོགས་གསུང་རབ་མང་དུ་བཞུགས། བླ་མ་གོང་མ་ཁག་གི་འདྲ་སྐུ་དང་། རྒྱ་དངུལ་ལས་གྲུབ་པའི་གདུང་རྟེན་ཁག་སོགས་མཆོད་རྟེན་གྲངས་མང་། ཞལ་ཐང་ཆེ་ཆུང་སྣ་ཚོགས་པ་གསར་རྙིང་གྲངས་ཤིན་ཏུ་མང་པོ་བཞུགས། རྒྱ་དངུལ་ལས་གྲུབ་པ་དང་ཟངས་རག་གི་དུང་ཆེན་རྒྱ་གླིང་རྐང་གླིང་སྦུབ་སིལ་རྡོ་དྲིལ་སྒྲུབ་མཆོད་ཁག་དང་རབ་གནས་ཆེན་མོའི་སྐབས་ཀྱི་ཡོ་བྱད་མཆོད་ཆས་བཅས་ཁང་ཚན་སྤྱི་མཚུངས་ལྟར་ཡོད། ཁང་ཚན་འདིའི་ཁྱད་ནོར་ལྟ་བུ་གོས་མཁའ་འགྲོ་བཀྲས་བཏགས་ཀྱི་མཆོད་རྫས་ཆ་ཚང་སྲིན་འདིར་དཀོར་པ་ཞིག་ཡོད། མགོན་ཁང་དུ་རྡོ་རྗེ་འཇིགས་བྱེད། མགོན་ཆོས་ལྷ་རྣམ་བཞི། བསྟན་སྲུང་ཆེན་པོ་བསེ་ཡི་ཁྲབ་པ་བཅས་ཀྱི་སྐུ་བརྙན་དང་། གོན་མཚོན་སྤྱན་གཟིགས་སོགས་ཁང་ཚན་སྤྱི་མཚུངས་ལྟར་ཡོད།
རྒྱལ་སྡེའམ་ཆབ་མདོ་ཁང་ཚན།
རྒྱལ་སྡེ་ཁང་ཚན་འདི་ལ་ཆབ་མདོ་ཁང་ཚན་ཞེས་ཀྱང་གྲགས། འདུ་ཁང་གི་སྟེང་དུ་གཉྫི་ར་དང་རྒྱལ་མཚན་སོགས་དང་། འདུ་ཁང་ནང་རྟེན་གཙོ་གསེར་ཟངས་ལས་གྲུབ་པའི་སྟོན་པ་ཐུབ་པའི་དབང་པོའི་སྐུ་བརྙན་བྱིན་ཅན་དང་། རྗེ་ཡབ་སྲས་གསུམ་གྱི་སྐུ་བརྙན། ཆབ་མདོ་འཕགས་པ་ལྷའི་སྐུ་བརྙན་དང་དེའི་བཞུགས་ཁྲི། གསེར་ཟངས་དང་ལི་མ་སྨན་འདམ་སོགས་ལས་གྲུབ་པའི་འདོད་ལྷ་སྣ་ཚོགས་ཀྱི་སྐུ་བརྙན་ཆེ་ཆུང་གྲངས་མང་། ཞལ་ཐང་གསར་རྙིང་ཆེ་ཆུང་སྣ་ཚོགས་པ་གྲངས་མང་། བཀའ་གདམས་མཆོད་རྟེན་ཆེ་ཆུང་གྲངས་མང་། རྒྱལ་བའི་བཀའ་འགྱུར་རིན་པོ་ཆེ་ཆ་ཚང་གཅིག་དང་རྗེ་ཡབ་སྲས་གསུམ་གྱི་གསུང་འབུམ་སོགས་གསུང་རྟེན་མང་རབ་ཅིག་བཞུགས། སྦུབ་སིལ། རྒྱ་གླིང་དུང་ཆེན་རྐང་གླིང་རྡོ་དྲིལ་སོགས་རོལ་མོའི་རིགས་དང་། སྒྲུབ་མཆོད་ཁག་དང་རབ་གནས་སྐབས་ཀྱི་མཆོད་ཆས་དབང་རྫས་བཟང་གོས་ལས་གྲུབ་པའི་མཆོད་རྫས་ཀྱི་རིགས་དང་དངུལ་དང་ཟངས་རག་ལི་སོགས་ཀྱི་མཆོད་ཀོང་དང་ཆུ་ཏིང་གྲངས་མང་། མགོན་ཁང་དུ་ནག་པོ་སྐོར་གསུམ་དང་རྣམ་སྲས་བསེ་ཁྲབ་པ་བཅས་ཀྱི་སྐུ་བརྙན་དང་གོ་མཚོན་སྤྱན་གཟིགས་སོགས་སྤྱི་མཚུངས་ལྷར་ཡོད།
ཕྱག་ཕྲེང་ཁང་ཚན།
ཕྱག་ཕྲེང་ངམ་ཆ་ཕྲེང་ཁང་ཚན་འདི་ལ་དགའ་ལྡན་ཆོས་འབྱུང་བཻ་སེར་ནང་ཕྱ་འཕྲིན་ཞེས་གསལ། གཙུག་ལག་ཁང་གི་སྟེང་དུ་ཐུག་རྒྱལ་མཚན་སོགས་སྤྱི་མཚུངས་དང་། ནང་དུ་རྟེན་གཙོ་རྒྱ་དངུལ་ལས་བསྐྲུན་པའི་རྒྱལ་བ་མི་འཁྲུགས་པའི་སྐུ་བརྙན་མི་ཚད་ལྷག་ཙམ་བྱིན་ཅན་གཅིག ཐུབ་དབང་གི་སྐུ་བརྙན་གཅིག  རྗེ་ཡབ་སྲས་གསུམ་གྱི་སྐུ་བརྙན་ཆ་ཚང་སོགས། གསེར་ཟངས་དང་ལི་མ་སྨན་འདམ་སོགས་ཀྱི་སྐུ་བརྙན་སྣ་ཚོགས་མང་དུ་བཞུགས། ཞལ་ཐང་སྣ་ཚོགས་གྲངས་མང་། རྒྱལ་བའི་བཀའ་འགྱུར་རིན་པོ་ཆེ་ཆ་ཚང་གཅིག་དང་། རྗེ་ཡབ་སྲས་གསུམ་ཀྱི་གསུང་འབུམ་སོགས་གསུང་རྟེན་གྲངས་མང་། བཀའ་གདམས་མཆོད་རྟེན་གྲངས་མང་། མཆོད་རྫས་ཁག་དང་དབང་རྫས། མཆོད་ཀོང་དང་ཆུ་ཏིང་དཀྱིལ་འཁོར་སྒྲུབ་མཆོད་ཁག་དང་རབ་གནས་ཀྱི་ཉེར་མཁོ། སྦུབ་སིལ་དུང་རྒྱ་རྐང་གླིང་རྡོ་དྲིལ་སོགས་རོལ་མོའི་བྱེ་བྲག་དང་། ཚོགས་གདན་སོགས་ཁང་ཚན་ཕལ་ཆེར་འདྲ་མཚུངས་ཡོད་པས་ཞིབ་འགོད་མ་བྱས།
འཇང་ཁང་ཚན།
འཇང་ཁང་ཚན་གྱི་ཐོག་ཏུ་ཐུག་རྒྱལ་མཚན་སྤེན་རྒྱན་སོགས་སྤྱི་ཡོངས་ལྟར་དང་། ནང་དུ་རྟེན་གཙོ་ཐུབ་དབང་གི་སྐུ་དང་རྗེ་ཡབ་སྲས་ཀྱི་སྐུ་བརྙན་སོགས་སྐུ་གསུང་ཐུགས་རྟེན་དང་། མཆོད་ཆས་མཆོད་རྫས་དང་དབང་རྫས། སྦུབ་སིལ་དུང་རྒྱ་གླིང་རྡོ་དྲིལ་སོགས་རོལ་མོའི་བྱེ་བྲག ཚོགས་གདན་སོགས་འཛིན་ཆས་ཕལ་ཆེར་ཁང་ཚན་སྤྱི་མཚུངས་ལྟར་ཡོད། ཁང་ཚན་འདིའི་ཁྱད་ནོར་ལྟ་བུ་རྒྱལ་བའི་བཀའ་འགྱུར་རིན་པོ་ཆེ་འཇང་ས་ཐང་(ས་དམ་)གྱི་ཁྲོ་དཔར་ཐོག་མཚལ་དཔར་མ་རྒྱ་ཤོག་སྤུས་ལེགས་ཁམས་དྭངས་ཆ་ཚང་གཅིག་བཞུགས། ས་དམ་གྱི་ཁྲོ་དཔར་དེ་སྔར་སྔ་མོ་ཞིག་ནས་རྒྱ་འཇང་གི་ཟིང་འཁྲུགས་སྐབས་སུ་གཏོར་བརླགས་སོང་ཟིན་པས་བཀའ་འགྱུར་རིན་པ་ཆེ་དེ་ཉིད་སྲིད་འདིར་རྙེད་པར་དཀའ་བའི་ཚུལ་སོགས་ངག་བགྲོས་ཁུངས་ལྡན་མང་པོ་ཡོད་།
ཡང་ཐང་ཁང་ཚན།
ཡང་ཐང་ཁང་ཚན་གྱི་ཐོག་ཏུ་གསེར་ཟངས་ལས་གྲུབ་པའི་གཉྫི་ར་ཆེ་ལེགས་གཅིག  གསེར་ཟངས་ལས་གྲུབ་པའི་རྒྱལ་མཚན་ཆ་གཅིག། ཐུག་དང་ཐུག་ལྕགས་རང་འགྲིགས་ཆ་གསུམ་སྐོར། འདུ་ཁང་ནང་རྟེན་གཙོ་རྗེ་ཡབ་སྲས་གསུམ་གྱི་སྐུ་བརྙན་དང་། ཐུབ་དབང་གི་སྐུ་བརྙན། ཁྲི་ཆེན་དགེ་འདུན་ཚུལ་ཁྲིམས་ཀྱི་འདྲ་སྐུ་བྱིན་ཅན་གཅིག   གསེར་ཟངས་དང་ལི་མ་སྨན་འདམ་བཅས་ལས་གྲུབ་པའི་འདོད་ལྷ་སྣ་ཚོགས་ཀྱི་སྐུ་བརྙན་ཆེ་ཆུང་བསྡོམས་གྲངས་ཤིན་ཏུ་མང་པོ་བཞུགས།  བཀའ་གདམས་མཆོད་རྟེན་གྲངས་མང་དང་། གསེར་ཟངས་ལས་གྲུབ་པའི་རྣམ་རྒྱལ་མཆོད་རྟེན་དང་བྱང་ཆུབ་མཆོད་རྟེན་གྲངས་མང་། རྒྱལ་བའི་བཀའ་འགྱུར་རིན་པོ་ཆེ་སྣར་ཐང་དཔར་མ་ཆ་ཚང་དང་། ཞོལ་དཔར་གསར་མ་ཆ་ཚང་གཅིག  རྗེ་ཡབ་སྲས་གསུམ་གྱི་གསུང་འབུམ་སོགས་གསུང་རྟེན་པོ་ཏི་ཤིན་ཏུ་གྲངས་མང་། སྦུབ་སིལ་དང་། དངུལ་ལས་གྲུབ་པ་དང་ཟངས་རག་གི་དུང་ཆེན་དང་རྒྱ་གླིང་རྐང་གླིང་སོགས་དང་རྡོ་དྲིལ་གསར་རྙིང་ཆ་ཚང་གྲངས་མང་བཅས་དང་།  མཆོད་རྫས་གོས་གསར་རྙིང་སྣ་ཚོགས་ཀྱི་ཀ་འཕན་དང་རྒྱལ་མཚན་འཕན་མགོ་རང་འགྲིགས་ཆ་ཚང་གཉིས་གསུམ་སྐོར། རྒྱ་དངུལ་དང་ཟངས་རག་སོགས་ཀྱི་མཆོད་ཀོང་དང་ཆུ་ཏིང་གྲངས་མང་། དཀྱིལ་འཁོར་སྒྲུབ་མཆོད་སྐབས་དང་རབ་གནས་ཆེན་པོ་སྐབས་ཀྱི་ཡོ་བྱད་ཆ་ཚང་བཅས་དང་། མགོན་ཁང་དུ་དཔལ་རྡོ་རྗེ་འཇིགས་བྱེད་དང་། མགོན་ཆོས་ལྷ་རྣམ་བཞི།  བསེ་ཡི་གོ་ཁྲབ་ཅན།  འཇམ་མགོན་རྒྱལ་བའི་བསྟན་སྲུང་ཆེན་པོ་རྒྱལ་ཆེན་རྡོ་རྗེའི་མཚན་ཅན་བཅས་ཀྱིུ་སྐུ་བརྙན་དང་། གོ་མཚོན་སྤྱན་གཟིགས་སོགས་མགོན་ཁང་སྤྱི་མཚུངས་ལྟར་ཡོད།
རོང་པ་ཁང་ཚན།
རོང་པ་ཁང་ཚན་གྱི་ཐོག་ཏུ་གསེར་ཟངས་ལས་གྲུབ་པའི་གཉྫི་ར་ཆེ་ལེགས་གཅིག། གསེར་ཟངས་ཀྱི་རྒྱལ་མཚན་ཆ་གཅིག གསེར་ཟངས་ལས་གྲུབ་པའི་རི་དྭགས་ཆོས་འཁོར་ཞབས་སྟེགས་དང་བཅས་པ་སྤུས་ལེགས་གཅིག  སྤེན་རྒྱན་གྲངས་མང་། འདུ་ཁང་དུ་རྟེན་གཙོ་རྗེ་ཡབ་སྲས་གསུམ་གྱི་སྐུ་བརྙན་ཐོག་ཚད་མ་བྱིན་ཅན་ཆ་ཚང་།  གསེར་ཟངས་ལས་གྲུབ་པའི་ཇོ་བོ་རིན་པོ་ཆེའི་སྐུ་བརྙན་མདའ་ཚད་མ་གཅིག  བླ་མ་བ་སོ་ཟླ་བ་ཞེས་པའི་འདྲ་སྐུ་གཅིག  ཇོ་བོ་རྗེ་དཔལ་ལྡན་ཨ་ཏི་ཤའི་སྐུ་བརྙན་གཅིག  རྒྱ་གར་ཤར་ལི་མ་འཕགས་པ་འཇིག་རྟེན་དབང་ཕྱུག་གི་སྐུ་བརྙན་བྱིན་ཅན་གཅིག  རྒྱ་དངུལ་ལས་གྲུབ་པའི་སྐུ་གདུང་མཆོད་རྟེན་དང་རྣམ་རྒྱལ་མཆོད་རྟེན་གསུམ་བཞིའི་སྐོར། གསེར་ཟངས་དང་ལི་མ་སྨན་འདམ་སོགས་ལས་གྲུབ་པའི་འདོད་ལྷ་སྣ་ཚོགས་ཀྱི་སྐུ་བརྙན་གསར་རྙིང་དང་ཆེ་ཆུང་སྣ་ཚོགས་གྲངས་མང་། བཀའ་གདམས་མཆོད་རྟེན་དང་རྣམ་རྒྱལ་མཆོད་རྟེན་གྲངས་མང་། འདུ་ཁང་སྦུག་གི་གཙང་ཁང་དུ་གསེར་ཟངས་ལས་བསྐྲུན་པའི་རྗེ་བཙུན་བྱམས་པ་མགོན་པོའི་སྐུ་བརྙན་ཐོག་ཚད་གཉིས་ལྷག་གཅིག་དང་།  སྐུ་རྒྱུ་དེ་མཚུངས་ཀྱི་ཉེ་བའི་སྲས་ཆེན་བརྒྱད་དང་། ཇོ་བོ་རྗེ་དཔལ་ལྡན་ཨ་ཏི་ཤ  རྗེ་ཙོང་ཁ་པ་ཆེན་པོ་བཅས་ཀྱི་སྐུ་བརྙན་མི་ཚད་ལྷག་ཙམ་བཅས་བཞུགས། རྒྱལ་བའི་བཀའ་འགྱུར་རིན་པོ་ཆེ་སྣར་ཐང་དཔར་མ་ཆ་ཚང་དང་། ཞོལ་དཔར་མ་ཆ་ཚང་གཅིག  ཡུམ་རྒྱས་འབྲིང་བསྡུས་གསུམ་ཆ་ཚང་ཁ་ཤས། རྗེ་ཡབ་སྲས་གསུམ་གྱི་གསུང་འབུམ་སོགས་གསུང་རྟེན་པོ་ཏི་གྲངས་མང་། གསེར་དངུལ་ཟངས་རག་སོགས་ཀྱི་མཆོད་ཀོང་ཆེ་ཆུང་དང་ཆུ་ཏིང་ཆེ་ཆུང་གྲངས་མང་། སྒྲུབ་མཆོད་ཁག་དང་རབ་གནས་ཆེན་མོའི་སྐབས་ཀྱི་མཆོད་ཆ་དང་དབང་རྫས་སོགས་ཁང་ཚན་སྤྱི་མཚུངས་དང་། བཟང་གོས་གསར་རྙིང་སྣ་ཚོགས་ཀྱི་མཆོད་རྫས་ཀ་འཕན་དང་རྒྱལ་མཚན།  འཕན་མགོ་བཅས་ཆ་ཚང་གཉིས་སྐོར། སྦུབ་སིལ་དང་རྒྱ་གླིང་དུང་ཆེན། རྐང་གླིང་རྡོ་དྲིལ་སོགས་སྤྱི་མཚུངས་ཕུན་སུམ་ཚོགས་པ་ཡོད། མགོན་ཁང་དུ་རྡོ་རྗེ་འཇིགས་བྱེད་དང་མགོན་ཆོས་ལྷ་རྣམ་བཞི།  བསྟན་སྲུང་ཆེན་པོ་བསེ་ཁྲབ་པ་བཅས་ཀྱི་སྐུ་བརྙན་དང་། གོ་མཚོན་སྤྱན་གཟིགས་འཛིན་ཆས་བཅས་ཁང་ཚན་སྤྱི་མཚུངས་ལྟར་ཡོད། དེ་བཞིན་བླ་སྤྲུལ་རྣམ་པའི་བླ་བྲང་སོ་སོ་དང་གྲྭ་ཤག་སོ་སོར་ཡང་སྐུ་གསུང་ཐུགས་རྟེན་འཛིན་ཆས་ཉེར་མཁོའི་དངོས་དཔྱད་རྒྱུ་ནོར་སོགས་བློའི་ཡུལ་ལས་འདས་པ་ལྟ་བུ་ཡུལ་ལུང་གི་མཛེས་རྒྱན་དུ་གྱུར་པ་ཞིག་ཡོད། གཞན་ཡང་ཆོས་སྡེ་འདི་ཉིད་གསར་དུ་ཆགས་པ་ནས་བཟུང་རྒྱ་དམར་གྱི་སྲུང་དམག་དམར་པོས་ངན་དགུ་ཚང་བའི་ཆེས་གདུག་རྩུམ་ཅན་གྱི་བྱ་སྤྱོད་དངོས་སུ་ལག་ལེན་བསྟར་ཏེ་གཏོར་བཅོམ་མ་བྱས་པའི་བར་དུ་ཉམ་ཆག་ཕྲ་མོ་ཙམ་ཡང་བྱུང་མ་མྱོང་བས།   སྔར་སྔ་མོའི་རྟེན་དང་དངོས་རིགས་རྙིང་གྲས་དང་། དགོན་ཡུལ་གཉིས་ཀ་ཆོས་སྲིད་གང་ཐད་ནས་ཡར་རྒྱས་ཇེ་ཆེར་འགྲོ་བཞིན་པས།  ཕྱིས་སུ་གསར་བསྐྲུན་བགྱིས་པའི་རྟེན་གསུམ་དང་མཆོད་རྫས་དངོས་སྤྱད་སོགས་མང་རབ་ཅིག་ཡོད་ཚོད་འདུག་ཀྱང་།  རང་རེའི་ཡུལ་མི་ཉུང་ཤས་ལས་ཕྱི་རྒྱལ་ལ་བྲོས་བྱོལ་དུ་ཕེབས་མ་ཐུབ་ཅིང་ཕྱི་རྒྱལ་དུ་འབྱོར་བ་རྣམས་ཀྱང་ཡུལ་ཕྱོགས་ངེས་མེད་དུ་ཁ་འཐོར་དུ་གནས་དགོས་པ་བཅས་ལ་བརྟེན་རང་རེའི་ཡུལ་དགོན་གཉིས་ཀྱི་དངོས་ཡོད་ཀྱི་གནས་ཚུལ་ལོ་རྒྱུས་ཞིབ་རྒྱས་ཤིག་འགོད་ཐུབ་པ་བྱུང་མ་སོང་བ་བཅས་རེ་ཞིག་དེ་ཙམ་ཡིན།
རྗེ་ལྷ་ཁང་གི་གཡས་ཕྱོགས་སུ་དགེ་འདུན་གྱི་རྒྱུན་ཇ་སོགས་གཏོང་སྒོའི་འགན་བཞེས་མཛད་པོ་རྒྱབ་ཤག་གསར་པའི་ལས་ཁང་ཀ་བ་བཞི་བཅུའི་ས་མལ་ཐོག་ས་སུམ་བརྩེགས། ཐོག་ཏུ་ཐུག་དང་རྒྱལ་མཚན་བཅས་པ་དེའི་ནང་དུ་རྒྱབ་ཤག་སྡེ་པ་གཉིས་ཀྱི་ལས་ཤག་དང་། གཉེར་པ་གཉིས་ཞབས་གྲས་ཚོང་དཔོན་བརྒྱད་བཅས་ཀྱི་སྡོད་ཤག་ཁག་དང་། ཚོགས་འདུ་ཁང་ཆེན་མོ། གསོལ་ཐབ་དང་གཉེར་ཚང་། འབྲུ་མར་ཇ་སོགས་འཇོག་ཡུལ་མཛོད་ཁང་ཁག་མང་དང་། ཆིབས་ར་བཅས་ཡོད། དེའི་ཁ་སྤྲོད་དུ་རྒྱབ་ཤག་རྙིང་པའི་ལས་ཁང་ཡང་གོང་དང་མཚུངས་པ་ཡོད། རྒྱབ་ཤག་གསར་པའི་གཡས་ངོས་སུ་སྤྱི་སོ་གསར་རྙིང་གི་ལས་ཁང་རྒྱ་ཁྱོན་དང་ཁང་མིག་སོགས་རྒྱབ་ཤག་གསར་རྙིང་དང་མཚུངས་པ་ཡོད། དགོན་སྡེའི་བྱང་ངོས་ལྕགས་རིའི་ནང་འགྲམ་དུ་དགུ་གཏོར་གར་འཆམ་པ་རྣམས་ཀྱིས་འཆམ་སྦྱོང་ཚུགས་ཡུལ་བ་ར་ཞེས་པའི་ཁང་ཆེན་ཐོག་ས་ཉིས་བརྩེགས་མདུན་ངོས་འཆམ་གྱི་སྦྱོང་བརྡར་བྱེད་ས་ར་སྐོར་ལྕགས་རིས་བསྐོར་བ་རྒྱ་ཆེན་པོ་ཞིག་ཡོད།
དགོན་པའི་ལྕགས་རི་
ལྕགས་རི། དགོན་པའི་མཐའ་བསྐོར་ཀུན་ཏུ་འཁོར་བའི་ལྕགས་རི་སྲ་བརྟན་ཐོག་ཚད་གཉིས་ལྷག་གི་ཤར་ཕྱོགས་དང་། ཤར་ལྷོ། ལྷོ་ཕྱོགས། ལྷོ་ནུབ། ནུབ་ཕྱོགས་བཅས་ལ་རྒྱལ་སྒོ་ཤིན་ཏུ་ཆེ་བ་ཕྱི་ནང་གཉིས་པ་ཅན་ཁག་ལྔ་སོ་སོའི་ཐོག་ཏུ་ལྕོག་རེ་དང་བཅས་པ་ཡོད། རྒྱལ་སྒོ་ཆེན་པོ་དེ་རྣམས་དགོང་མོ་ས་རུབ་མཚམས་སུ་གྲྭ་ཚང་ཐོག་ཁ་ནས་སྒོ་དུང་ཞེས་པའི་དུང་ཆེན་ཞིག་འབུད་གཏོང་བྱེད་དེ་རྒྱལ་སྒོ་དེ་ཚོར་སྒོ་ལྕགས་བརྒྱབས་ནས་ལྡེ་མིག་རྣམས་གྲྭ་ཚང་ཐོག་ཁར་བླ་བྲང་སར་འབུལ་བསྐྱེལ་ཞུ་དགོས། སྔ་དྲོ་ནམ་གསལ་མ་གསལ་ཙམ་ལ་རྒྱལ་སྒོ་དེ་རྣམས་ཕྱེ་ཐུབ་པ་དགོས། རྒྱལ་སྒོ་དེ་རྣམས་བསྡམས་དབྱེ་ཐབ་གཡོག་སོགས་ཀྱིས་བྱ་སྲོལ་ཡོད། དགོན་པའི་ལྕགས་རིའི་ལྷོ་ནུབ་མཚམས་ཀྱི་ལྕགས་རིའི་ཕྱིའི་ཉེ་འཁྲིས་སུ་རྡོ་རྩིག་གི་མཆོད་རྟེན་ཐོག་ཚད་གསུམ་སྐོར་ཡོད་པ་གསེར་ཟངས་ཀྱི་ཏོག་དང་འགྲམ་སྐྱོར་དང་ཐོག་རྒྱུ་ཤིང་ལས་བྱས་པ་ཆར་སྐྱོབ་རྒྱ་ཕིབས་ཀྱི་དབྱིབས་འདྲ་བ་ཆེ་ལེགས་གཅིག་དང་། ཕྱོགས་དེ་ན་མདའ་རྒྱང་གཉིས་ཙམ་སར་བྱེ་མ་ཐང་གི་འགོར་མཆོད་རྟེན་ཆེན་པོ་དེ་མཚུངས་གཅིག་བཅས་བཞུགས།
ས་སྐྱ་ལེགས་བཤད།
སྐྱེ་བོ་རྣམས་ལ་བླངས་དོར་གྱི་གནས་སྟོན་པའི་བསྟན་བཅོས་ཤིག་གོ།
མཛད་པ་པོ།
འཇམ་མགོན་ས་སྐྱ་པཎྡི་ཏ་ཀུན་དགའ་རྒྱལ་མཚན།
ས་སྐྱ་པཎྡི་ཏ་ཀུན་དགའ་རྒྱལ་མཚན་ནི་རབ་བྱུང་གསུམ་པའི་ཆུ་ཕོ་སྟག་(སྤྱི་ལོ་༡༡༨༢)ལོར་ས་སྐྱར་ཡབ་དཔལ་ཆེན་འོད་པོ་ཆེ་དང་ཡུམ་མ་གཅིག་གར་ཕུ་མ་ཉི་ཁྲི་ལྕམ་གཉིས་ཀྱི་སྲས་སུ་འཁྲུངས། རབ་བྱུང་བཞི་པའི་ལྕགས་མོ་ཕག་(སྤྱི་ལོ་༡༢༥༡)ལོར་ཡུལ་ལང་གྲུར་སྐུ་གཤེགས། ཁོང་གི་ཆུང་མིང་ལ་དཔལ་ལྡན་དོན་འགྲུབ་ཅེས་ཞུ།  རྗེས་སུ་ཁུ་བོ་གྲགས་པ་རྒྱལ་མཚན་ལས་དགེ་བསྙེན་གྱི་སྡོམ་པ་བཞེས་ཏེ་མཚན་ལ་ཀུན་དགའ་རྒྱལ་མཚན་ཞེས་གསོལ།  དགུང་ལོ་ཆུང་དུས་ནས་བཟུང་ཚད་མ་རིག་པ་དང་།  བཟོ་རིག་པ།  སྐར་རྩིས་རིག་པ།  སྒྲ་རིག་པ།  གསོ་བ་རིག་པ།  ཕར་ཕྱིན།  དབུ་མ།  འདུལ་བ། མཛོད།  གསང་སྔགས་རྒྱུད་སྡེ་བཞི་ལ་སོགས་པ་འཆད་ཉན་དང་ལག་ལེན་འཁྱོལ་ཐུབ་པའི་མཁས་པར་གྱུར།  དེའི་སྐབས་སུ་རྒྱ་གར་ལྷོ་ཕྱོགས་པའི་མུ་སྟེགས་མཁས་པ་འཕྲོག་བྱེད་དགའ་བོ་སོགས་རྩོད་པས་བཏུལ་ནས་རལ་བ་བྲེགས།  དགུལ་ལོ་ཉེར་གསུམ་པར་ཁ་ཆེ་པཎ་ཆེན་ཤཱཀྱ་ཤྲཱི་བྷ་དྲ་ལས་བསྙེན་རྫོགས་ཀྱི་སྡོམ་པ་བཞེས།  དགུང་ལོ་ཉེར་ལྔ་བར་ས་སྐྱའི་གདན་སའི་ཁྲིར་ཕེབས།  ཆོས་ཀྱི་འཆད་ཉན་ཡིན་རིང་མཛད་པས་སྐལ་ལྡན་བུ་སློབ་མང་དུ་བསྐྱངས། དགུང་ལོ་རེ་གཉིས་པར་སོག་པོའི་རྒྱལ་པོ་ཨོ་གོ་ཏའི་སྲས་གཉིས་པ་གོ་དན་གྱིས་གདན་ཞུས་ལྟར་ཚ་བོ་འགྲོ་མགོན་ཆོས་རྒྱལ་འཕགས་པ་དང་། འགྲོ་མགོན་ཕྱག་ན་རྡོ་རྗེ་འཁོར་དང་བཅས་པ་ལང་གྲུར་ཕེབས། དགུང་ལོར་རེ་བཞི་པར་རྒྱལ་པོ་གོ་དན་དང་ཞལ་འཛོམས་མཛད་ནས་བོད་གཅིག་གྱུར་ཡོང་བར་ཕན་པའི་སྐུར་ཡིག་བོད་ལ་བཏང་།  ཁོང་ནི་ས་སྐྱ་གོང་མ་རྣམ་ལྔའི་ནང་གི་བཞི་བ་ཡིན།  ཁོང་གི་གསུང་རྩོམ་ནི་པོད་གསུམ་བཞུགས་ཤིང་གྲགས་ཆེ་བ་ནི་(ཐུབ་པའི་དགོངས་པ་རབ་ཏུ་གསལ་བའི་བསྟན་བཅོས་)དང་།  (ཚན་མ་རིགས་གཏེར་)  (ལེགས་བཤད་རིན་ཆེན་གཏེར) (གཞུང་ལུགས་ལེགས་པར་བཤད་པའི་བསྟན་བཅོས་) (ཚིག་གཏེར་)  (རོལ་མོའི་བསྟན་བཅོས་)  (མཁས་པ་འཇུག་པའི་སྒོ་) བཅས་སོ། །
ལེགས་པར་བཤད་པ་རིན་པོ་ཆེའི་གཏེར་ཞེས་བྱ་བའི་བསྟན་བཅོས།
༈ རྒྱ་གར་སྐད་དུ། སུ་བྷ་ཥ་ཏ་རཏྣ་ནི་དྷེ་ནཱ་མ་ཤཱ༔། བོད་སྐད་དུ། ལེགས་པར་བཤད་པ་རིན་པོ་ཆེའི་གཏེར་ཞེས་བྱ་བའི་བསྟན་བཅོས། འཕགས་པ་འཇམ་དཔལ་གཞོན་ནུར་གྱུར་པ་ལ་གུས་པས་ཕྱག་འཚལ་ལོ། །ལྷ་ཡི་མཆོག་དང་ཀླུ་དབང་གྲུབ་པ་རིག་འཛིན་གཙོ། །དྲང་སྲོང་རྒྱས་པ་གྲོག་མཁར་བ་དང་རྐང་མིག་སོགས། །ཀུན་ནས་དགའ་བའི་གཙུག་གི་ནོར་བུས་ཞབས་མཆོད་པ། །འགྲོ་བའི་གཙོ་བོ་ཀུན་མཁྱེན་དེ་ལ་བདག་ཕྱག་འཚལ། །རིག་པས་དཔྱད་ན་ཆོས་ལུགས་མི་འགལ་ཞིང༌། །འཇིག་རྟེན་བྱ་བ་ཀུན་ནས་ལེགས་བསྒྲུབ་པ། །དམ་པ་རྣམས་ཀྱི་སྤྱོད་ཚུལ་ཅི་འདྲ་ཞིག །བཤད་པ་འདི་ནི་ལེགས་བཤད་རིན་ཆེན་གཏེར། །
མིའི་རིགས་རྒྱུད་རིག་པ།
མིའི་རིགས་རྒྱུད་རིག་པ་ནི་ལུགས་སྲོལ་མི་འདྲ་བའི་མི་རིགས་ལུགས་རྒྱུས་སྦྱོང་པའི་འཕེལ་རྒྱས་རེད།
༡༧༡༨ལོ།
༡༧༡༨ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
གཞས་རིག་པ།
གཞས་རིག་པ་ནི་གཞས་ཀྱི་ཡོན་ཏན་ཤེས་གཏོགས་བྱེད་ཆེད་ཞིག་རེད།
ཐོ་ཕུ་རིག་པ།
ཐོ་ཕུ་རིག་པ་ནི་ཚན་རིག་རེད།
རྩོམ་རིག་ཡི་གེའི་རིག་པ།
རྩོམ་རིག་ཡི་གེའི་རིག་པ་ནི་ཡིག་འཁོད་ཀྱི་ལས་ཀ་ཞིག
༡༧༡༦ལོ།
༡༧༡༦ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
སྡེ་དགེའི་ལྔ་བརྒྱ་ཞིང་ཁམས་
མདོ་ཁམས་སྡེ་དགེའི་རྒྱལ་པོ་ནི་མགར་གནམ་ཚ་འབྲུག་ནས་གདུང་རབས་ལྔ་བཅུ་ང་བརྒྱད་དང་། བོ་ཐར་བཀྲ་ཤིས་སེངྒེ་ནས་བཟུང་ནང་ཆེན་རྒྱལ་པོའི་སྲས་མོ་འཇམ་དབྱངས་དཔལ་མོའི་བར་རྒྱལ་རབས་ཉེར་བཞི། བླ་ཆེན་བྱམས་པ་ཕུན་ཚོགས་ནས་བཟུང་ལྷ་སྲས་ཚེ་དབང་བདུད་འདུལ་བར་ཁྲི་རབས་བཅོ་ལྔ། གཉེར་ཕྱག་ལྷན་རྒྱས་ཁང་དུ་གཉེར་ཆེན་གསུམ། ཕྱག་མཛོད་གཉིས། དྲུང་སྐྱ་སེར་གཉིས་བཅས་རྒྱུན་བཞུགས་དགོས།
མགོ་ལོག་དང་། ཉག་རོང་། ལི་ཐང་། ཆབ་མདོ། ནང་ཆེན་ཏེ་མཐའ་མཚམས་ལ་ཕྱོགས་བཞིར་སྲུང་བའི་དཔོན་མགོ་ཆེན་པོ་ཁག་བཞི་སྟེ། ཤར་ཡིད་ལྷུང་ལྷ་རི་དཔོན། ལྷོ་སྒ་རྗེ་བྲག་དམར་དཔོན། ནུབ་འབྲོང་པ་དཔོན། བྱང་ལ་རྫ་སེར་ཤུལ་དཔོན་བཅས་ལ་གཉེར་ཆེན་གྱི་གོ་གནས་ཀྱང་ཡོད་ལ་དགྲ་མགོ་བརྡུང་བའི་ཐོ་བ་ཞེས་ཀྱང་འབོད།
མདུན་སྐོར་སུམ་ཅུ་ལ་མདུན་སྐོར་རེ་ལ་དུད་ཁྱིམ་ལྔ་བཅུ་ནས་ཉིས་བརྒྱ་མན་ཆད་ཅི་རིགས་པ་ཡོད། མདུན་སྐོར་ཆེ་ཁག་ལ་ནམ་རྒྱུན་དམག་མི་བརྒྱ་རེ་ཡོད་པ་ཡང་ཡོད་དེ། དཔེར་ན་བྱ་རྒོད་མི་བརྒྱ་རྟ་བརྒྱ། ར་རུའི་མི་བརྒྱ་རྟ་བརྒྱ་སོགས་ཡོད། བྱ་རྒོད་ཚང་གི་མངའ་ཞབས་སུ་གནའ་རོང་དང་ཨོ་གུར་སོགས་ཤོག་ཆེན་བརྒྱད་ལ་དཔོན་མགོ་བརྒྱད། གྱད་རུ་བརྒྱད། དམག་དཔོན་བརྒྱད། བསམ་གནས་བརྒྱད། དམག་ཤོག་བརྒྱད་ཀྱི་དམག་སྤྱི་གཅིག་དང་བཅས་སོགས་ཡོད་པས་མཚོན།
ཕྱིའི་དམག་དཔོན་ཁག་གསུམ་སྟེ། སྡེ་དགེ་རྔ་སྣ་སོག་མོ་ཚང་དང་། སྡེ་དགེ་འཇོ་མདའ་སེ་ཚ་ཚང་། གོ་འཇོ་བསམ་འགྲུབ་གཞུང་ནས་བསམ་འགྲུབ་ཚང་བཅས་ཡིན།
ཧོར་འདྲ་བརྒྱད་ཅུ་ལ་ཧོར་འདྲ་རེ་ལ་དུད་ཁྱིམ་གཉིས་ནས་བཞི་བར་ཡོད། ཧོར་འདྲ་ལ་ཡང་ཆེ་ཆུང་དང་རིམ་པ་ཡོད་ལ་དཔེར་ན་ཧོར་རྗེས་ཚ་ཚང་དང་། སྡེ་དགེ་སྤོམ་ཁ་ཚང་སོགས་དཔོན་སྐྱ་གཡོག་ཁྲིད་ཅེས་པ་ཡིན།
རོང་ཤིང་སྒོ་ཅན་གྱི་རྫོང་གཞིས་སོ་གསུམ། རྫོང་ཆེན་རེ་ལ་དུད་ཁྱིམ་སུམ་བརྒྱ་ཙམ་དང་རྫོང་ཆུང་རེ་ལ་དུད་ཁྱིམ་ཉིས་བརྒྱ་ཙམ་ཡོད། རྫོང་དཔོན་ནི་མདུན་སྐོར་རྣམས་ཀྱིས་བྱེད་དགོས།
གཞིས་གཉེར་ནི་གྲོང་ཚོ་རེའི་དཔོན་པོ་ཡིན་ལ་དུད་ཁྱིམ་བཞི་བཅུ་ལྔ་བཅུ་མན་ཆད་ཅི་རིགས་པ་ཡོད། གཞིས་གཉེར་ནི་ཧོར་འདྲ་རེས་བྱེད་དགོས།
འབྲོག་སྦྲ་སྒོ་ཅན་གྱི་དཔོན་ཁག་སོ་དྲུག་སྟེ་དཔོན་ཁག་རེ་ལ་དུད་ཁྱིམ་བརྒྱ་ལྷག་དང་སུམ་བརྒྱ་མན་ཆད་ཅི་རིགས་པ་ཡོད།
ཁྲོམ་རྒན་ཆེ་བཞི་སྟེ། ཨ་འཛི་ཤོག་ཆེན། འབར་ཆུང་ཤོག་ཆེན། རྒྱ་ཤོད་ཤོག་ཆེན། ནག་ཐར་ཤོག་ཆེན་ཏེ་ལྷོ་ནུབ་ཉག་རོང་དང་འབའ་ཐང་གི་མཚམས་སུ་གནས་པའི་མངའ་སྡེ་དེ་དག་གི་དཔོན་པོ་རང་འཇགས་ཡིན་པས་བརྗེ་བསྐོ་བྱ་རྒྱུ་མེད།
ད་དུང་འབྲོག་པའི་ས་ཁུལ་དུ་གྱད་རུ། གཙོ་ཤོག །རུ་དཔོན། བཅུ་དཔོན་སོགས་ཡོད།
ཁྱིམ་དུད་བདུན་ཁྲི་བདུན་སྟོང་ཙམ་ཡོད་པར་བཤད།
རྒྱལ་པོའི་དབུ་བླ་ཁག་ལྔ་སྟེ། ཀ:་ཐོག་དགོན་པ། དཔལ་ཡུལ་དགོན་པ། ཞེ་ཆེན་དགོན་པ། རྫོགས་ཆེན་དགོན་པ། དཔལ་སྤུངས་དགོན་པ་བཅས་སོ། །
དགོན་པ་ཁག་ལ་ས་སྐྱའི་དགོན་པ་ལ་སྡེ་དགེ་དགོན་ཆེན་དགོན་པ། ལྕགས་ར་དགོན་པ། རྫོང་སར་དགོན་པ། ཝ་ར་དགོན་པ། ལྷ་རྒྱལ་དགོན་པ། སེང་འགྱིང་དགོན། འབར་ཆུང་དགོན། མཁར་མདོ་དགོན་པ། ཁྲོཾ་རྡོ་ཁོ་དགོན་པ། འདན་ཤུག་ར་དགོན་པ། འཇོ་མདའ་ཁྲི་ཚོ་དགོན་པ། ཝཾ་པ་དགོན་པ། མདོ་སྲིབ་དགོན། དུང་མདོ་དགོན། གསེར་ལྗོངས་དགོན་པ། ཁྲི་འདུ་སྐལ་བཟང་དགོན་པ་སོགས་ས་སྐྱའི་དགོན་པ་ལྔ་བཅུ་ང་གཅིག་༥༡ཡོད།
རྙིང་མའི་དགོན་པ་ལ་ཀ:ཐོག་དགོན་པ། དཔལ་ཡུལ། རྫོགས་ཆེན། ཞེ་ཆེན། ཡ་ཆེན། ཨ་འཛོམས་དགོན་པ། སྨྱོ་ཤུལ་ལྗོན་པ་ལུང་དགོན་པ། ཁྲོམ་དགེ་དགོན་པ། དགེ་མང་དགོན། རྒྱལ་རོང་སོགས་སྔ་འགྱུར་རྙིང་མའི་དགོན་པ་དྲུག་ཅུ་རེ་བརྒྱད་་་༦༨ ་་ཡོད།
བཀའ་བརྒྱུད་དགོན་པ་ལ་དཔལ་སྤུངས་དགོན་པ། ཚ་ཚ་དགོན་པ། རྟགས་འཕེལ་དགོན། ཇ་ཆུ་དགོན། འཇོ་ཕུ་དགོན། འཛི་སྒར་དགོན། སྐྱབས་ཆེ་དགོན། སྟག་ལུང་དགོན། ལྗོངས་གནས་དགོན། དྲུང་རམ་དགོན་སོགས་རྒྱལ་བ་བཀའ་བརྒྱུད་པའི་དགོན་པ་ཞེ་དགུ་་་༤༩ ་་ཡོད།
དགེ་ལུགས་པའི་དགོན་པ་རྫ་སེར་ཤུལ་དགོན་པ། ཀ་བཞི་དགོན་པ། དབོན་པོ་དགོན་པ། བོད་རོག་དགོན། འཇུ་མང་དགོན། འདན་ཀ་ཕུ་དགོན། འདན་ཆོས་འཁོར་དགོན་སོགས་རི་བོ་དགེ་ལུགས་པའི་དགོན་པ་སོ་གཅིག་་་་༣༡ ་་ཡོད།
གཡུང་དྲུང་བོན་གྱི་དགོན་པ་ལ་རྫ་སྟེང་ཆེན་དགོན། ཁྲོ་ཚང་དགོན། འབུམ་སྨད་དགོན། ཐར་བདེ་དགོན། གཙུག་འོད་དགོན། ཁ་རག་དགོན་སོགས་གཡུང་དྲུང་བོན་གྱི་དགོན་པ་ཉེར་གཅིག་་་༢༡་་ཡོད། ཁྱོན་བསྡོམས་ན་རྒྱལ་རབས་ལོ་རྒྱུས་ནང་ལ་རིས་སུ་མ་ཆད་པའི་དགོན་པ་ཉིས་བརྒྱ་ཉི་ཤུ་་་་༢༢༠་ཡོད།
དེང་གི་ས་གནས་ལྟར་ན་སྡེ་དགེ་རྫོང་དང་། དཔལ་ཡུལ་རྫོང་དང་ས་ངན། ཁྲོམ་ཐར། སེར་ཤུལ་རྫོང་དང་རྫ་ཆུ་ཁ་སྟོད་སྨད་བར་གསུམ། འདན་ཁོག་ཆུ་ཉིན་སྲིབ་སྟོད་སྨད། འཇོ་མདའ་རྫོང་སྟོད་སྨད་དེ་ཐམས་ཅད་ནི་སྔོན་གྱི་སྡེ་དགེ་རྒྱལ་པོའི་མངའ་ཁུལ་ཡིན་པས་ཚང་མས་རང་ཉིད་སྡེ་དགེ་ཡིན་པའི་འདུ་ཤེས་བརྟན་པོར་དགོས། དཔེར་ན་སྡེ་དགེ་འཇོ་མདའ་དང་སྡེ་དགེ་དཔལ་ཡུལ། སྡེ་དགེ་འདན་མ། སྡེ་དགེ་རྫ་ཆུ་ཁ་བཅས་འབོད་དགོས།
ལོ་རྒྱུས།
ལོ་རྒྱུས་ནི་གནས་ཚུལ་བྱུང་རབས་ལ་གོ་དགོས་པས་དེ་ནི་འདས་ཟིན་པའི་གནས་ཚུལ་ཤེས་བྱེད་ཡིན། དེ་ལ་ཡི་གེར་བྲིས་པ་དང་། ངོས་ལ་བརྐོས་པ། སྒྲ་རུ་ཕབ་པ། རིས་སུ་བཀོད་ པ་སོགས་མཚོན་བྱེད་སྣ་ཚོགས་ཡོད་མོད། མཚོན་བྱེད་གཙོ་བོ་ནི་གོམས་པའི་དབང་གིས་ལོ་རྒྱུས་ཡིག་ཆ་ལ་ཟེར།
གསལ་བཤད།
དབྱིན་སྐད་དུ་history དང་བོད་ཀྱི་སྐད་དུ་ལོ་རྒྱུས། ཡང་ན། དེ་ལྟ་བུའི་བྱུང་བ།  དེར་བྱུང།  བྱུང་བ་སོགས་སུ་ལེགས་སྦྱར་དུ་སྣང།  རྒྱལ་རབས་།  ཆོས་འབྱུང་།  དེབ་ཐེར།  ཆོས་འབྱུང་  རྡོ་རིང།  རྣམ་ཐར
ལོ་རྒྱུས་མཚོན་བྱེད།
·བོད་ཀྱི་ལོ་རྒྱུས་ཡིག་ཆ་གྲགས་ཅན།
༡ མ་ཎི་བཀའ་འབུམ། ༢ བཀའ་ཆེམས་ཀ་ཁོལ་མ། ༣ བེེ་རོའི་འའདྲ་འབག ༤ ཉང་གི་ཆོས་འབྱུང་། ༥ མཁས་པ་ལྡེའུའི་ཆོས་འབྱུང་། ༦ དེབ་ཐེར་སྔོན་པོ། ༧ ཀློང་ཆེན་ཆོས་འབྱུང་། ༨ ཆོས་འབྱུང་མཁས་པའི་དགའ་སྟོན། ༩ བུ་སྟོན་ཆོས་འབྱུང་། ༡༠ དེབ་ཐེར་དམར་པོ། ༡༡ རྒྱལ་རབས་གསལ་བའི་མེ་ལོང་། ༡༢ དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས། ༡༣ དེབ་ཐེར་སེར་པོ། ༡༤ དེབ་ཐེར་དཀར་པོ། ༡༥ བདུད་འཇོམས་ཆོས་འབྱུང་། ༡༦ བདུད་འཇོམས་རྒྱལ་རབས། ༡༧ སྦ་བཞེད། ༡༨ པདྨ་བཀའ་ཐང་།
དཔའ་རིས་སངས་
དགེ་རྒན་ཆེན་མོ་དཔའ་རིས་སངས་རྒྱས་ལགས་ནི། 1931ལོར་མདོ་སྨད་དཔའ་རིས་སུ་འཁྲུངས། 1951ལོར་ནུབ་བྱང་མི་རིགས་སློབ་གྲྭ་ཆེན་མོར་སློབ་གཉེར་དུ་ཕྱིན་ནས་བོད་རྒྱ་མི་རིགས་གཉིས་ཀྱི་རིག་གནས་ལ་སྦྱང་འབྲས་ཕུལ་དུ་བྱུང་བ་བླངས། 1954ལོར་སློབ་མཐར་ཕྱིན་ཏེ་གནས་དེར་ལས་གནས་ལ་ཞུགས། 1955ལོར་ཀན་ལྷོ་མི་རིགས་སློབ་འབྲིང་འཛུགས་རྒྱུའི་གྲ་སྒྲིག་ལས་དོན་དུ་ཞུགས་པ་དང་། བསླབ་དེབ་སྒྲིག་ཚན་གྱི་འགན་ཁུར་དང་དུ་བླངས་ཤིང་། བྲེལ་ཚེགས་ཆེ་བའི་སློབ་ཁྲིད་ཀྱི་ཞོར་དུ་སློབ་གྲྭའི་བོད་ཡིག་བསླབ་དེབ་དྲུག་དང་། གཞན་སློབ་ཆུང་གི་བསླབ་དེབ་བཅུ་ཐམ་པ་བསྒྲིགས། 1978 ལོར་ཁོང་ཉིད་སླར་ནུབ་བྱང་མི་རིགས་སློབ་གྲྭ་ཆེན་མོར་གདན་དྲངས། སྔ་ཕྱིར་བོད་ཡིག་སྡེ་ཚན་གྱི་དགེ་རྒན་དང་ཞུབ་འཇུག་སློབ་མའི་མཛུབ་སྟོན་པའི་འགན་བཞེས་པ་སོགས་རྟག་ཏུ་ཆེ་གྲག་སྙན་གསུམ་གྱི་བགྱི་བ་བོར་ཏེ། མཁས་པའི་བྱ་བ་རྣམ་གསུམ་མི་ཚེའི་མཆོག་ཏུ་བཟུང་ནས་མི་རིགས་ཀྱི་རིག་གནས་ལ་ཕན་ངེས་སུ་གྱུར་བའི་ལྗགས་རྩོམ་རྒྱལ་ཡོངས་མི་རིགས་སློབ་གྲྭ་ཆེན་མོ་སོགས་ཀྱི་བསླབ་གཞི་རུ་གྱུར་བའི<<བརྡ་སྤྲོད་གསལ་བྱེད་ངག་སྒྲོན་>>དང<<སྡེབ་སྦྱོར་རིག་པའི་སྲོལ་འབྱེད། >>། <<བོད་ཡིག་འབྲི་ཚུལ་མཐོང་བ་ཀུན་སྨོན། >>། <<དག་ཡིག་རིག་པའི་གབ་པ་མངོན་ཕྱུང་། >>། <<དཔེ་ཆོས་རྣ་བའི་བདུ་རྩི། >>། <<དཔེ་ཆོས་ཚིག་མཛོད། >>སོགས་དང་།  དཔྱད་རྩོམ་གྱི་སྐོར་ལ་སྐད་ཆ་དང་ཡི་གེ་ནི་རིག་གནས་ཀྱི་གཏེར་མཛོད་ཆེ་ཤོས་ཡིན་ཞེས་པ་དང་།  བྱ་བའི་མིང་གི་རིགས་གསུམ་གྱི་དབྱེ་བ་དང་འབྲེལ་བའི་ངེས་སྲོལ་རྣམ་པར་བཤད་པ། བོད་ཡིག་གི་བྱུང་རབས་དང་རྩོད་གཞིའི་མཐའ་དཔྱད་པ། བོད་ཀྱི་སྒྱུ་རྩལ་རྩོམ་པའི་ཁོག་འབུབས། ཐབས་ཤེས་ཟུང་འཇུག་གི་བསླབ་དེབ། མངོན་བརྗོད་ཀྱི་བྱུང་རབས་དང་ཕན་ཡོན། ངག་གི་སྒྱུ་རྩལ་བང་མཛོད་གེ་སར་སྒྲུང་ཟུར་ཙམ་གླེང་བ།   བོད་འགྱུར་དུ་བྱ་བའི་མིང་གི་སྦྱོར་བ་ཉོག་ཚུལ་དག་པར་བྱ་བར་རེམ་རེམ་ཞེས་པ་སོགས།  དེ་བཞིན་བསྒྱུར་རྩོམ་ལ<<ཚན་རིག་རྒྱུན་ཤེས་མ། གཞན་དཔལ་རིའི་རབ་གསལ་གྱི་གསུང་འབུམ་དང་།  བླ་མ་དཀར་པོའི་རྣམ་ཐར། གླིང་སྒྲུང<<ལྷ་གླིང་།>>སོགས་ཞུས་དག་གུང་བསྒྲིགས་གནང་བ་དང་། ལྷག་པར་དུ1984ལོ་དང1986ལོ་ལ་སྔ་རྗེས་སུ་ཀན་སུའུ་མི་རིགས་པར་སྐྲུན་ཁང་ནས་བསྐྲུན་པའི་གླིང་རྗེ་གེ་སར་སྐྱེས་བུ་ཆེན་མོའི་རྣམ་ཐར་བསྟོད་སྒྲུང<<གྲུ་གུ་གོ་རྫོང་། >>མི་འདྲ་བ་དུ་མའི་ནང་ནས་རྙིང་ཤོས་དང་ལེགས་ཤོས། དེབ་ཆེན་སྟོད་སྨད་བཞིས་གྲུབ་པ་ཁྱོན་ཤོག་ངོས(1799) ཅན་དེ་དག་སྒྲིག་ལེགས་བཅོས་གནང་བ་ནི། དཔའ་བོ་གླིང་གི་རྣམ་སྒྲུང་སྲུང་སྐྱོབ་ལེགས་སྐྲུན་གྱི་མིག་དཔེ་ལྟ་བུ་བཟོས་འདུག་པ་སོགས་བྱས་རྗེས་དང་གཟི་བརྗིད་ཀྱི་མི་ཚེ་ཡོངས་སུ་འཁྱོངས་བཞིན་ད་ལྟ་ཡང་སྐུ་འཚོ་ཞིང་བཞུགས་པ་ལགས་སོ། །
བཀའ་བརྒྱུད་པའི་ཕྱག་བཞེས་རས་ཕུད་ཀྱི་དུས་ཚོད་
བཀའ་བརྒྱུད་འབྲི་གུང་པའི་ཡིག་ཆར་མཇལ་ན། གདན་རབས་བཅུ་གཅིག་པ་ཛམ་གླིང་ཆོས་ཀྱི་རྒྱལ་པོའི་སློབ་མ་ལ་ཕྱི་བ་ནམ་མཁའ་རྒྱལ་མཚན་གྱི་རྣམ་ཐར་ན། འབྲི་གུང་ཐེལ་དུ་ཆོས་དྲུག་གསར་མའི་སྐབས་རས་འབུད་བཏང་། ཞེས་གསལ་ལ། དེར་ནམ་དུས་ཁ་གསལ་མི་འདུག་ཀྱང་དགུན་ཁ་ནི་ཡིན་ངེས་ལ། འབྲི་གུང་གདན་རབས་གསེར་ཕྲེང་དུ་གདན་རབས་བཅུ་བདུན་པ་རྗེ་ཀུན་དགའ་རིན་ཆེན་དུས། ལོ་དེ་ཉིད་ལ་ཁང་གསར་ཆེན་མོར་ནཱ་རོ་ཆོས་དྲུག་གི་དགུན་ཁྲིད་གནང་བའི་ཚེ། རས་པ་བརྒྱ་ཕྲག་ལྷག་གིས་བླ་གཡེལ་ཆེན་མོར་རས་ཕུད་མཛད་ཅིང་། ཞེས་འཁོད་འདུག་པས་དགུན་ཁྲིད་ནི་རྒྱལ་ཟླ་ཡིན་པར་སྣང་སྟེ། ཡིག་ཆ་དེར་གདན་རབས་བཅུ་དགུ་པ་ཕག་མོ་རིན་ཆེན་རྣམ་རྒྱལ་གྲགས་པའི་སྐབས། བྱི་ལོ་རྒྱལ་གྱི་ཟླ་བར། ཁང་གསར་ཡང་དགོན་དུ་དགུན་ཁྲིད། བླ་གཡེལ་དུ་རས་ཕུད་མཛད་ཅིང་། ཞེས་འཁོད་འདུག་ལ། གདན་རབས་ཉེར་བཞི་པ་དཀོན་མཆོག་རིན་ཆེན་སྐབས་སུ་ཡང་། དགུན་དུས་ཟླ་བ་བཅུ་གཉིས་པར་རྗེ་ནཱ་རོ་པའི་བཀས་བསྐུལ་བར། སྔར་སྲོལ་བཞིན། དགུན་ཆོས་ནཱ་རོ་ཆོས་དྲུག་གི་ཁྲིད་དང་། རས་པ་རྐྱང་པ་ཉིས་བརྒྱ་དང་། ཞེས་སོགས་འཁོད་འདུག་པས། ནམ་དུས་གང་ཡིན་ཤེས་ནུས་པར་སྣང་ངོ་། །
བཀའ་བརྒྱུད་ཀམ་ཚང་ཕྱོགས་ཀྱི་ཡིག་ཆར་ཅུང་ཟད་མཇལ་ན། རྗེ་བདུན་པའི་དངོས་སློབ་ཀམ་ཚང་བླ་མ་ཏྲེ་བོ་ཆོས་ཀྱི་རྒྱ་མཚོས་རྒྱལ་ཟླའི་ཉ་ལ་རས་ཕུད་གནང་གི་ཡོད་འདུག་སྟེ། དེ་ཡང་བླ་མ་གོང་མའི་ཕྱག་རྒྱུན་ཡིན་པའང་ཐེ་ཚོམ་མེེད་དེ། ཁོང་གི་སློབ་མ་ཇོ་ནང་ཀུན་དགའ་གྲོལ་མཆོག་གི་རང་རྣམ་སྐལ་བཟང་དད་པའི་ཤིང་རྟ་འདྲེན་བྱེད་ལས། རས་མཚོར་འཇུག་ཀར་ཕག་མོ་ཕུར་ཞབས་ཅན་གྱི་མེ་དབང་ཡང་བསྩལ་ནས། རྒྱལ་གྱི་ཉ་ལ་རས་ཕུད་ཀྱི་ཕྱག་བཞེས་བར་ཆད་མེད་པར་མཐར་ཕྱིན་ཏེ། ཞེས་སོགས་ཞིབ་ཆ་འཁོད་འདུག་པའི་ཕྱིར་རོ། །
ཀམ་ཚང་གསེར་ཕྲེང་ངམ་ཆོས་འབྱུང་རབ་འབྱམས་ནོར་བུའི་ཟླ་ཤེལ་ལས། ཞྭ་དམར་དྲུག་པའི་རྣམ་ཐར་ན། མགོ་ཟླའི་ཉེར་གཅིག་ཉིན་རྗེ་ཉིད་རས་བུད་ལ་བཞུགས། ཞེས་དང་། ཞྭ་དམར་བརྒྱད་པའི་རྣམ་ཐར་སྐབས་སུ། མགོ་ཟླའི་ཚེས་བརྒྱད་ལ་རས་བུད་པ་བཞི་ཅུ་སྐོར་ལ་རླུང་སེམས་གཉིས་མེད་ཀྱི་འཁྲུལ་འཁོར་རྣམས་གནང་། ་་་ རས་པ་རྣམས་ལ་རས་བྱིན་རླབས་གནང་སྟེ་རས་སར་རས་བུད་མཛད། ཅེས་འཁོད་ཡོད་པ་དང་། སི་ཏུ་པན་ཆེན་གྱི་རྣམ་ཐར་སྐབས། ཟླ་བ་བཅུ་གཅིག་པའི་དབང་ཕྱུག་མི་ལའི་དུས་ཆེན་ལ་རྗེ་ཉིད་དབུར་བཞུགས་པའི་རས་པ་བཅུ་གསུམ་ཙམ་ཞིག་བྱུང་བ་བཅས་ཀྱིས་རས་ཆོས་ཀྱི་ཕྱག་ལེན་དང་། མཐར་སེར་སྦྲེང་ཚོགས་འཁོར་ཤིས་བརྗོད་བཅས། ཞེས་འཁོད་འདུག་གོ །
བཀའ་བརྒྱུད་འབྲུག་པའི་ཕྱོགས་སུ་ཇི་འདྲ་ཡིན་ནམ་ཞེ་ན། འབྲུག་པའི་རི་ཁྲོད་ལ་ལར་རླུང་ར་ཞེས་པའི་ཤུལ་ཡོད་ལ། ཡིག་ཆ་ལ་མཇལ་ཚེ་རྣམ་ཐར་ན་འང་། རླུང་ར་ཚུགས། འཕྲུལ་འཁོར་བསླབ། ཅེས་གསལ་ནའང་དུས་ཚོད་ནི་མི་གསལ། མཉམ་མེད་ལྷ་རྩེ་བའི་རྣམ་ཐར་གྱི་འཕྲོས་གླེང་བ་ལས། ཞི་བ་སྟེ་ས་མོ་བྱའི་ལོ་ཐོག་མར་ཚེས་པའི་དགའ་སྟོན་ལ། ་་་ལོ་ཙཱ་བ་ནམ་མགོན་སོགས་ཀྱིས་རྩ་རླུང་གི་དྲོད་རྟགས་ངོམ་པའི་རས་ཕུད་བཏང་། ཞེས་གསལ་བས། ལོ་སར་འདི་གཙང་ཁུལ་ལྟར་ཡིན་ནམ། ཧོར་ཟླའི་ལུགས་ཡིན་གསལ་པོར་མངོན་མི་འདུག་མོད། བླ་མ་ཞབས་དཀར་བ་ཚོགས་དྲུག་རང་གྲོལ་གྱི་རང་རྣམ་སྟོད་ཆར་ཙཱ་རིར་དགུན་བཞུགས་སྐབས་སུ། གཅིག་ཅར་སྒྲུབ་སྡེའི་གྲུབ་ཆེན་བཅུ་གསུམ་གྱིས་གཏུམ་མོའི་ཆེ་བ་འདོན་ཕྱིར་དགུན་ཤིན་ཏུ་གྲང་བའི་སྒང་ལ་གཟན་རྐྱང་རེ་གྱོན་ཞག་རེ་ཙམ་གངས་རིའི་ཐག་ཉེའི་ཁ་བའི་ཐང་ན་བཞུགས། ནངས་ཞོགས་སྔ་མོ་ནས་་་་་་ཐམས་ཅད་ཀྱི་སྐུ་རླངས་པ་ཕྱུར་རེ་བཞེངས་ནས་ཕེབས་པ་མཐོང་བས། མི་ལ་རས་པའི་བུ་རྒྱུད་ལ་དད་པ་རང་དབང་མེད་པར་སྐྱེས་པ་བྱུང་། ཞེས་བཀོད་འདུག་པས། ཤིན་ཏུ་གྲང་བའི་སྒང་ནི་རྒྱལ་ཟླ་ཡིན་པར་ངེས་ལ། ལྷ་རྩེ་བའི་རྣམ་ཐར་ན་གསལ་བ་དེ་ཉིད་དམིགས་བསལ་ཡིན་ནམ། དུས་ཚོད་འདི་དང་གཅིག་པ་ཡིན་མིན་ད་དུང་དཔྱད་འོས་པས། ཡིག་ཆ་གཞན་དག་ལ་གཟིགས་ན་ལེགས་པར་སྙམ།
གཞན་ཡང་གོང་ས་ལྔ་པ་ཆེན་པོའི་རང་རྣམ་དཱུ་ཀུ་ལའི་གོས་བཟང་ཞེས་པའི་པོད་དང་པོའི་༣༢༦ལས། མ་རྒྱུད་ཀྱི་དགོངས་པ་མཁས་གྲུབ་ཚོའི་ཕྱག་ལེན་ལ་གཏུམ་མོ་སྒོམ་པའི་ཚེ་མེ་དང་ཉི་མ་སྤང་ཞིང་། དུས་ཀྱང་རབ་དགུན་དང་རླུང་འབྱོངས་ཚད་ཀྱང་གྲང་བའི་དུས་སུ་མཛད་ལ། བོད་འདིར་་ཉི་མ་ཟླ་བ་བཅུ་གཅིག་པ་དང་རི་རབ་ཀྱི་ཚངས་ཐིག་ནས་བརྩིས་པའི་ཉི་ལྡོག་བཅུ་གཉིས་པར་འབྱུང་བས། དེ་གཉིས་གཏུམ་མོ་སྒོམ་པའི་ཟླ་བར་ངོས་བཟུང་བའི་ནང་གསེས་གང་ཡིན་ལ་མིག་དང་ཟླ་བ་ཞེས་ས་རིས་ཀྱི་སྐབས་ལྟར་ཨང་ཀི་བྲིས་པས་བཅུ་གཉིས་པར་ཡོང་བ་རྗེ་བླ་མའི་དགོངས་པ་ཡིན་པས། ཙན་དན་གྱི་སྡོང་པོ་ལ་ཆུ་ཤིང་གི་ཡལ་ག་མ་སྐྱེས་པ་ཅིག་གལ་ཆེ་བར་གདའ། ཞེས་གོ་བ་ཟབ་མོ་དང་བཅས་བཀོད་འདུག་པ་འང་། བཀའ་བརྒྱུད་གོང་མའི་ཕྱག་སྲོལ་ལས་འཕྲོས་པ་ཅིག་ཡིན་འདུག་པས། ངེས་པར་དུ་དོ་སྣང་བྱ་དགོས་པའི་གནད་ཅིག་ཡིན་པར་སྣང་ངོ་། །
སྤྱིར་ན་བོད་ཀྱི་ཡུལ་འདིར་སྔགས་བླ་མེད་ཀྱི་ཉམས་བཞེས་པ་ཀུན་ལ་གཏུམ་མོའི་སྒོམ་རིམ་སོགས་ཡོད་པ་ཡིན་མོད། གཏུམ་མོའི་བདེ་དྲོད་ལ་བརྟེན་པའི་རས་གོས་ཅན་དང་། དགུན་དུས་རས་ཕུད་དང་རས་ཆོས་ནི་བཀའ་བརྒྱུད་པར་གྲགས་ཆེ་བའམ། ལུགས་འདིའི་གནའ་བོའི་ཕྱག་སྲོལ་ཡིན་འདུག་པ་ནི་ངོ་མཚར་ཆེ་བའི་རྣམ་ཐར་ཡིན་པ་དང་། སྔ་མོའི་དུས་སུ་བཀའ་བརྒྱུད་ཀུན་ལ་དར་ཆ་ཆེ་ན་ཡང་། འཁྲབ་སྟོན་ནམ་གཞན་ལ་ངོམ་ཆོས་སུ་མི་བྱེད་པར་གསང་བ་གནང་གི་ཡོད་འདྲ་ལ། ཕྱིས་སུ་ལག་ལེན་ཧ་ཅང་ཉམ་ཞན་དུ་གྱུར་པ་ཡིན་མོད། དར་རྒུད་ཀྱི་ལོ་རྒྱུས་ནི་ལོ་རྒྱུས་རང་ཡིན་པས་དེ་དེ་བཞིན་དུ་སོར་འཇོག་བྱ་རྒྱུ་ལས་ཐབས་ཅི་ཡོད།
མདོར་དྲིལ་ན་རས་ཕུད་ཀྱི་དུས་ཚིགས་ནི་དགུན་ཐ་མ་སྟེ། གཙོ་བོར་རྒྱལ་གྱི་ཟླ་བ་ལ་གནང་གི་ཡོད་པར་མངོན་ལ། སི་ཏུ་པན་ཆེན་གྱིས་རྗེ་བཙུན་མིད་ལའི་འདས་མཆོད་དང་ལྷན་དུ་མཛད་པར་གསལ་བ་ནི་རྗེ་བཙུན་མིད་ལ་རས་པ་དེ་ཉིད་སྟག་ཟླར་གཤེགས་པར་བཞེད་པ་འཐད་ལྡན་དགོངས་ཏེ། དེ་དང་བསྟུན་པ་ཡིན་ངེས་པར་སྣང་། དེས་ན་གོང་གསལ་ཡིག་ཆ་ཁག་ལ་གཞིགས་ན། རས་ཕུད་ཀྱི་དུས་ཚིགས་རྒྱལ་ཟླར་གནང་སྲོལ་འདི་ཉིད་ནམ་ཟླ་དང་བསྟུན་པ་ཅིག་ཡིན་པ་ནི་གསལ་ཐུབ་པ་དང་། རྗེ་མར་པ་དང་མིད་ལའི་འདས་མཆོད་ལ་དམིགས་པ་ཅིག་ཡིན་མིན་ནི་ཁུངས་ཁ་གསལ་མ་མཇལ་བས། ཡིན་དང་མིན་ཞེས་ཐག་གཅོད་ཀྱི་དཔང་པོ་མ་རྙེད་པས། འདིར་ཡང་ཐོས་ཉུང་དཔྱོད་རྨོངས་བདག་གིས་གང་ཡིན་ཁ་ཚོན་མི་ཆོད། དེས་ན་འབྲེལ་ཡོད་དཔེ་ཀློག་རྩོལ་ལྡན་དག་གི་བགྱི་བ་ཉག་གཅིག་གོ །
ཡིག་གེའི་རིས་སུ་བཀོད་པ་འདི་ནི་ན་གཞོན་ལོ་རྒྱུས་ཅི་རིགས་ལ་དགའ་བ་དག་གིས། སྔ་མོ་བོད་དུ་གསང་སྔགས་ཀྱི་ལམ་རིམ་ལས། རྟེན་འབྲེལ་ལུས་ལ་བསྒྲིགས་པའི་ཉམས་བཞེས་དང་། དེའི་ངོ་མཚར་དམིགས་བསལ་ཅི་འདྲ་ཡོད་པ་དང་། དེའི་ཁྱད་ཆོས་སོགས་ལ་དོ་སྣང་འབྱུང་བ་སོགས་ལ་ཕན་ཡང་སྲིད་སྙམ་ཏེ། རང་གི་དཔེ་ཀློག་གི་ཟིན་བྲིས་བཀོད་པ་ཙམ་ཡིན་པ་ལས། དཔྱད་གཏམ་དང་ཞིབ་འཇུག་གི་འབྲས་བུ་ལྟ་བུ་ནི་གཏན་ནི་མ་ཡིན་ཏེ། གནད་འདི་ཉིད་ཞིབ་ཆ་ཅན་རྒྱབ་ལྗོངས་དང་བཅས་པའི་ལེགས་བཤད་ཀྱི་དགའ་སྟོན་ནི་དམ་པ་གཟིགས་རྒྱ་དང་དཔྱོད་རྒྱ་ཅན་བློ་གཟུ་བོར་གནས་པ་དག་གི་དཔྱོད་ཡུལ་ལས། བདག་ལྟ་བུའི་ཡུལ་དུ་ནི་རྣམ་པ་ཀུན་ཏུ་མ་གྱུར་པའི་ཕྱིར་རོ། །
༡༧༡༥ལོ།
༡༧༡༥ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
༡༧༡༤ལོ།
༡༧༡༤ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
ལབ་ཙེ་བཅའ་བའི་སྔོན་འགྲོ་
ལབ་ཙེ་བཅའ་བའི་སྔོན་འགྲོ།
ས་བརྟག་པ་དང་། ས་སློང་བ། ས་སྦྱང་བའམ་འདུལ་བ་བཅས་ཀྱི་སྔོན་འགྲོའི་ཆོ་ག་བསྒྲུབས་ཏེ་ལབ་ཙེ་བཅའ་དགོས།
ས་བརྟག་པ།
དེ་ཡང་། ལབ་ཙེའི་ལོ་རྒྱུས་དང་ཕན་ཡོན་བསྟན་པའི་སྐབས་སུ། ལྷའི་བཙུན་པ་བློ་བཟང་ཤེས་རབ་ནས། རྒྱལ་བོའི་ལབ་ཙེ་རི་རྩེར་བརྩིགས།། རྒྱལ་སྲིད་ཆོས་བཞིན་དར་བ་དང་།། སྲིད་ཞི་ཕྱོགས་བཞིར་བརྟན་པར་མཛད།། བཙན་པོའི་ལབ་ཙེ་གོང་ཁར་བརྩིགས།། བཙན་ཕྱུག་འཕན་གསུམ་འཛོམས་པ་དང་།། ཐབས་ཤེས་གཟུ་དཔང་རྒྱས་པར་མཛད།། རྨང་པོའི་ལབ་ཙེ་རི་ཁེལ་ཀར་བརྩིགས།། རྨང་པོའི་མི་རྒྱུད་གྲོལ་བ་དང་།། མི་ནོར་ཟས་གསུམ་འཕེལ་བར་མཛད།། ཕྱུག་པོའི་ལབ་ཙེ་འཕྲང་ཁར་བརྩིགས།། མི་ནད་ཡམས་ནད་ཆད་པ་དང་།། བདེ་སྐྱིད་དགེ་བ་རྒྱས་པར་མཛད།། ཅེས་པ་དང་། ཞྭ་དམར་པ་དགེ་འདུན་བསྟན་འཛིན་རྒྱ་མཚོས་མཛད་པའི་ལབ་ཙེའི་མཆོད་ཆོག་ཏུ། བཙན་པོའི་ལབ་ཙེ་རི་ཡི་རྩེ་མོ་དང་།། འཕན་པོའི་ལབ་ཙེ་རི་ཡི་ཁེལ་ཁ་སྟེ།། ཕྱུག་པོའི་ལབ་ཙེ་རི་ཤོད་ཀླུང་དུ་བརྩིགས།། ཡུལ་མིའི་བཙན་ཕྱུག་འཕན་གསུམ་དར་བར་བྱས།། ཞེས་པ་དང་། གཞན་ཉང་སྐྱེས་སྣང་མཛད་རྡོ་རྗེ་སོགས་ཀྱིས། ཀྱེ་ཏི་རི་བོའི་རྩེ་མོ་དང་།། ལབ་ཙེ་རི་བོའི་སྐེད་ནས་ཏེ།། དཔའ་མཁར་རི་བོའི་འདབས་སུ་བརྩིགས།།  ཞེས་པ་སོགས་ལས་ཀྱང་ཤུགས་ཀྱི་བསྟན་དོན་དང་་ལབ་ཙེ་དངོས་སུ་བརྩིགས་པ་ལ་སྦྱོར་དངོས་རྗེས་གསུམ་གྱི་གོ་རིམ་གཏན་འཁེལ་དུ་ཡོད་པ་ལ་བསམ་གཞིག་མི་བྱེད་པར་ངོས་ཐད་ཀྱི་ས་གནས་གཅིག་པུ་གཙོར་བཟུང་སྟེ་ལབ་ཙེ་བརྩིགས་སྲོལ་ཕལ་ཆེར་མེད། དེའི་ཕྱིར། གཟའ་སྐར་འཕྲོད་སྦྱོར་ལེགས་པའི་དགེ་བའི་ཉིན་ཞིག་བདམས་ཏེ།ས་དཔྱད་ཀྱི་གཞུང་ལྟར། ཀ་བཞི་སྲུང་བཞི་ཚང་བ་སྤྱི་ལ་དགོས།། དགོན་སྡེ་རི་ཁྲོད་རྒྱལ་ཁབ་བློན་པོའི་གྲོང་།། གྲོང་ཁྱེར་ཆུང་འབྲིང་ཆེ་གསུམ་གནས་པའི་གཞིར།། ས་ཡི་དགེ་བཅུ་དག་ཀྱང་ཚང་བ་གཅེས།། ལྷ་ཁང་ཚྭ་ཁང་སྐུ་འབུམ་རྡོ་འབུམ་དང་།། གཏེར་སྦ་དཔའ་མཁར་ལབ་ཙེ་དུར་ཁྲོད་སོགས།། ས་ཡི་དགེ་བཅུ་ཚང་བ་མི་དགོས་ལ།། གཞན་རྣམས་ཕལ་ཆེར་ཀུན་ལ་ཐུན་མོང་ངོ་།། ཞེས་པ་དང་། གཞན་གསས་མཁར་ལྷ་ཐོ་བརྩིགས་པའི་ས།། རི་ཡི་རྩེ་རུ་བརྩིགས་མི་བརྩིགས།། གཞི་བདག་དང་ལེན་མི་ལེན་ཡོད།། དེ་ཕྱིར་རྩེ་རུ་བརྩིགས་མི་བྱ།། རི་ཡི་རྩེ་ལྐོག་དཀྱིལ་ཙམ་གྱི།། ས་དྲག་མེད་ཅིང་ས་དཔལ་བཟང་།། དེ་རུ་བརྩིགས་ན་ཉེས་འགལ་མེད།། མཎྜལ་མཆོད་འབུལ་ཚུལ་དུ་འོང་།། དེ་རྣམས་ཕྱི་ཡི་ས་དཔྱད་ཡིན།།ཞེས་གསུངས་ཡོད་པ་ལྟར་ས་གཞི་བརྟག་བསླང་སྦྱང་གསུམ་སོགས་ཀྱི་སྔོན་འགྲོ་བསྒྲུབས་རྗེས། མུ་མཐུད་དུ《ས་བརྟག་བསླང་སྦྱང་གསུམ་བུམ་གཏེར་དང་བཅས་པའི་ལག་ལེན་མདོར་བསྡུས་ཨུཏྤལ་ཆུན་པོ》ཞེས་བྱ་བའི་ལག་ལེན་ལྟར།  གཞི་བདག་སོགས་ལ་གཏོར་མ་དང་བསང་བཏང་ལ། དེ་རྗེས་རང་ལྷའི་ང་རྒྱལ་ལ་གནས་པས་བདུད་རྩི་འཁྱིལ་བའི་སྔགས་བཟླ་བཞིན་ཞེང་མཐོ་གང་ངམ་ཁྲི་གང་ཙམ་གྱི་ཁུང་བུ་བརྐོས་ཏེ།  དེ་མ་ཐག་དེ་ཉིད་ཀྱིས་སླར་ཁུང་བུ་དེ་བཀབ་པས། ས་ལྷག་ན་མཆོག་ལ།   མ་ཁེངས་ན་མི་རུང་བ་དང་།  དེ་མིན་ཁུང་བུ་བཀང་བ་དེ་འཁྱིལ་བའི་སྔགས་བརྗོད་ཅིང་སླར་མཐོ་གང་བརྐོས་ནས་ཆུས་བཀང་ལ་འབྲུ་གསུམ་བཟླ་བཞིན་དུ་ཤར་དུ་མྱུར་ཙམ་གོམ་པ་བརྒྱད་སོང་ནས་ལོག་འོང་སྟེ་བལྟས་པས་ཆུས་བཀང་ཡོད་པའམ། ཕྱེད་ལྷག་ཙམ་ཡོད་ལ་གཡས་སུ་འཁོར་བའམ་མི་འཁོར་ནའང་རུང་། སྐམ་པའམ་ཉུང་ཙམ་ཡོད་པ་དང་། ཡང་ན་གཡོན་དུ་འཁོར་ན་གཞི་དེར་བརྩམས་མི་རུང་ལ།  ཡང་རུང་བའི་མཚན་མ་མཐོང་ཡང་ཆུ་སྒྲ་དང་བཅས་བགེགས་ཡོད་པས་འཁྱིལ་བའི་སྔགས་ཀྱིས་བསྐྲད་དགོས་པ་སོགས་ཀྱི་བླང་བྱ་ལྟར་ཆོ་གའི་རིམ་པ་དང་པོ་སྟེ་ཡོངས་གྲགས་སུ་ས་ལ་ལྟ་བ་ཞེས་པ་དེ་ནན་ཏན་དུ་བསྒྲུབས་པར་བྱས་པའོ།།
ས་སློང་བ།
ཆོ་ག་འདི་ནི་གོང་དུ་སོང་བའི་ས་བརྟག་གི་བྱ་བྱེད་ཆ་ཚང་སོང་ནས་ས་གང་གཏན་ལ་ཕབ་རྗེས་ཡུལ་དེའི་ས་བདག་གནས་བདག་ལ་སློང་བའི་ཆོ་ག་སྟེ།《ས་དཔྱད་ཕྱོགས་བསྒྲིགས》སུ། བསླང་བ་ལའང་གཉིས་ཏེ། མངོན་པ་དང་། མི་མངོན་པ་ལས་བསླང་བའོ།། ཞེས་པ་ལྟར།  ལབ་ཙེ་བརྩིགས་པའི་ས་ནི་སྔ་ས་ནས་ཡུལ་དཔོན་ནམ་མི་གཞན་གྱིས་ས་དེ་བདག་ཏུ་བཟུང་ཡོད་པ་ལས་ཉོས་པའམ་བསླངས་ནས་གནང་བ་ཐོབ་པར་བྱས་རྗེས། གདན་ཞུ་ལག་ལེན་པ་རྣམ་པས་ས་དེ་ལ་གནས་པའི་གཞི་བདག་ལ་གནང་བ་ཞུ་བ་སྟེ། གནས་དེར་སྟེགས་ཀྱི་ཁར་ཆུ་གཉིས་ཉེར་བཤམས་ལ། སྐྱབས་སེམས་སྔོན་དུ་བཏང་སྟེ། རང་ཉིད་སྐད་ཅིག་གི་འཕགས་པ་ཐུགས་རྗེ་ཆེན་པོའམ་རང་གི་ལྷག་པའི་ལྷ་གང་ཡང་རུང་བར་གྱུར་པར་བསམ་སྟེ། མཆོད་གཏོར་རྣམས། སྔགས་ཀྱིས་བསང་ཞིང་སྦྱངས། སྟོང་བའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཞུ་བ་ལས་བྱུང་བའི་མཆོད་གཏོར་རྣམས་བདུད་རྩིའི་རྒྱ་མཚོ་ཆེན་པོར་གྱུར། དེ་ནས། ཨོཾ་ཨཱ་ཧྰུཾ། ལན་གསུམ་བརྗོད་དེ་བྱིན་གྱིས་རླབས། རང་གི་ཐུགས་ཀའི་ཧྰུཾ་གི་འོད་ཟེར་གྱིས་ས་བདག་ཞིང་སྐྱོང་ཀླུ་སོགས་ཐམས་ཅད་འཁོར་དང་བཅས་པ་སྤྱན་དྲངས་ཏེ་མདུན་དུ་བསུ་ལ། དེ་ནས་གཏོར་བསྔོའི་སྔགས་སོགས་ཟློ་ཞིང་མཆོད་གཏོར་འབུལ་བར་བྱས་ཏེ། དྲིལ་སིལ་དང་བཅས་པས། གང་དག་འདི་གནས་ལྷ་དང་ཀླུ།། གནོད་སྦྱིན་སྲིན་པོའམ་ནི་གཞན།། དེ་དག་རྣམས་ལ་ས་འདི་ནི།། བདག་ཞུ་ཁྱེད་ཀྱིས་སྩལ་དུ་གསོལ།། འདིར་ནི་ཚོགས་བསགས་རྟེན་བཞེངས་ཕྱིར།། ས་བརྐོ་རྡོ་སློག་ཤིང་གཅོད་ལ།། ཕྲག་དོག་གང་ཡང་མི་བྱེད་ཅིང་།། ཕོག་ཐུག་ཉེས་ཀུན་ཞི་བར་མཛོད།། ཅེས་ལན་གསུམ་གྱིས་གསོལ་བ་བཏབ་ཅིང་། རྡོ་རྗེ་རྩེ་གསུམ་པའི་ཕྱག་རྒྱ་ས་ལ་ལན་གསུམ་བརྡབས་པ་དང་། ཡང་ན། རྡོ་རྗེ་གསོར་ཞིང་གཡོན་པས་དྲིལ་བུ་དཀྲོལ་ལ། སྐྱོབ་པ་སངས་རྒྱས་ཐམས་ཅད་ཀྱི།། སྤྱོད་པའི་ཚུལ་དང་ཁྱད་པར་དུ།། ས་དང་ཕ་རོལ་ཕྱིན་རྣམས་ལ།། ལྷ་མོ་ཁྱོད་ནི་དཔང་དུ་གྱུར།། སྐྱོབ་པ་ཤཱཀྱ་སེང་གེ་ཡིས།། ཇི་ལྟར་བདུད་ཀྱི་དཔུང་བཅོམ་པ།། དེ་ལྟར་བདག་གིས་བདུད་བགེགས་སྟོབས།། བཅོས་ནས་ཚོགས་བསགས་རྟེན་གསུམ་བཞེངས།། ཞེས་པ་ལྟ་བུ་ས་སློང་བའི་ཞུ་འབོད་ལན་གསུམ་བརྗོད་དེ། ས་སློང་བར་བྱེད་ལ་ས་ནི་ཚོགས་རྟེན་གང་རུང་བཞེངས་མཁན་དེར་འཐོབ་མིན་ལ་ཐེ་ཚོམ་གཏན་ནས་བྱེད་རྒྱུ་ཡོད་པ་མེད་པ་རེད།
ཝ་ར་ནཱ་སི་
ཝ་ར་ནཱ་སི Varanasi
སེར་བྱེས་ལྷ་རམས་པ་རོང་བོ་བློ་བཟང་སྙན་གྲགས།
༡༤༽ ༡༥༽ ༡༦༽ ཡབ་རྗེ་བླ་མ་ཤར་གདོང་བློ་བཟང་བཤད་སྒྲུབ་རྒྱ་མཚོའི་གསུང་འབུམ་དུ་བསྒྲིགས་པ << བྱང་ཆུབ་ལམ་རིམ་ཆེན་མོའི་བཤད་ཁྲིད་ཟིན་བྲིས་བློ་བཟང་རྒྱལ་བའི་དགོངས་རྒྱན་སྙན་བརྒྱུད་གསེར་གྱི་ཐང་མ།>> པོད་ཆེན་གསུམ་མཚོ་སྔོན་མི་རིགས་དཔེ་སྐྲུན་ཁང་གིས་དཔར། པོད་དང་པོར་ཤོག་གྲངས་༧༨༢ དང། པོད་གཉིས་པར། ཤོག་གྲངས་༣༣༥ དང། ཞི་ལྷག་གི་ཟིན་བྲིས་ལ་ཤོག་གྲངས་༦༢༧ བཞུགས།   བླ་མ་ལྔ་བཅུ་པའི་བཤད་ཁྲིད་ཟིན་བྲིས་དངོས་གྲུབ་རིན་ཆེན་བྱེ་བའི་འབྱུང་གནས་སོགས་ཤོག་གྲངས་༢༠༠ བཞུགས་པ་སོགས།  མཚོ་སྔོན་མི་རིགས་དཔེ་སྐྲུན་ཁང་གིས་དཔར་བ་བཅས། དཔེ་དེབ་དང་། བོད་ཕྱི་ནང་དུ་གྲགས་ཁྱབ་ཆེ་བའི་དུས་དེབ་མང་པོའི་ནང་སྙན་རྩོམ་དང་།  རྟོགས་བརྗོད། དཔྱད་རྩོམ།   འགྲེལ་བ།  ཆེད་གཏམ་སོགས་མང་དུ་སྤེལ་བ་རྣམས་གསུང་རྩོམ་པོད་བདུན་དུ་བསྒྲིགས་ཏེ་རྒྱ་གར་རྡ་ས་བོད་ཀྱི་དཔེ་མཛོད་ཁང་གིས་དཔར་སྐྲུན་བྱས་དང་བྱེད་བཞིན་ཡོད་པ་དང་།  ད་དུང་གཞུང་ཆེན་ཁག་གི་དོགས་གཅོད་དང། ཡིག་འཇོག་སོགས་དཔར་སྐྲུན་མ་བྱས་པ་འགའ་ཞིག་དཔར་སྐྲུན་བྱེད་འཆར་ཡོད་འདུག
ཞུ་སྒྲིག་གི་སྐོར། ༡༽ བཀའ་གདམས་པའི་དོན་གྱི་ལམ་རིམ་བེའུ་བུམ་སྔོན་པོའི་བཤད་ཁྲིད་ཟིན་བྲིས། ༢༽ རྟེན་འབྲེལ་བསྟོད་པའི་བཤད་ཁྲིད་ཟིན་བྲིས། ༣༽ བློ་སྦྱོང་སྙན་བརྒྱུད་ཆེན་མོའི་བཤད་ཁྲིད་ཟིན་བྲིས་བཅས་བཤད་ཁྲིད་གནང་མཁན། ༸ཡབ་རྗེ་བླ་མ་ཤར་གདོང་རིན་པོ་ཆེ། མཚོ་སྔོན་མི་རིགས་དཔེ་སྐྲུན་ཁང་གིས་དཔར། ༤༽ རྩ་ཤེའི་བཀའ་ཁྲིད་ཟིན་བྲིས། བཀའ་འབུམ། པོད་ཀ་པ༽ཕྱི་ལོ་༢༠༠༨ ལོའི་༸གོང་ས༸ རྒྱལ་དབང་སྐུ་ཕྲེང་བཅུ་བཞི་བའི་ བཀའ་འབུམ་སྡུད་སྒྲིག་ཁང་གིས་དཔར་མ། ༥༽ བཤེས་སྤྲིངས་བཀའ་ཁྲིད་ཟིན་བྲིས། བཀའ་འབུམ། པོད་ཁ་པ༽ཕྱི་ལོ་༢༠༠༩ ལོའི་༸གོང་ས༸ རྒྱལ་དབང་སྐུ་ཕྲེང་བཅུ་བཞི་བའི་བཀའ་འབུམ་སྡུད་སྒྲིག་ཁང་གིས་དཔར་མ། ༦༽ རྒྱལ་སྲས་ལག་ལེན་སོ་བདུན་མའི་བཀའ་ཁྲིད་ཟིན་བྲིས། བཀའ་འབུམ། པོད་ག་པ༽ ཕྱི་ལོ་༢༠༡༠ ལོའི་དཔར་མ། ༧༽ སྤྱོད་འཇུག་ཆེན་མོའི་བཀའ་ཁྲིད་ཟིན་བྲིས། བཀའ་འབུམ། པོད་ང་པ༽ཕྱི་ལོ་༢༠༡༡ ལོའི་དཔར་མ། བཀའ་ཁྲིད་གནང་མཁན་༸གོང་ས༸སྐྱབས་མགོན༸ རྒྱལ་དབང་སྐུ་ཕྲེང་བཅུ་བཞི་པ་མཆོག ༨༽ ནང་ཆོས་སྤྱི་དོན་ངོ་སྤྲོད་བཀའ་ཁྲིད་ཟིན་བྲིས། བཀའ་འབུམ། པོད་ཅ་པ༽ ཕྱི་ལོ་༢༠༡༡ ལོའི་དཔར་མ། བཀའ་ཁྲིད་གནང་མཁན་༸གོང་ས༸སྐྱབས་མགོན༸ རྒྱལ་དབང་སྐུ་ཕྲེང་བཅུ་བཞི་པ་མཆོག ༩༽ ཆོས་ལུགས་རིས་མེད་ཀྱི་བཀའ་ཁྲིད་ཟིན་བྲིས། བཀའ་འབུམ། པོད་ཆ་པ༽ ཕྱི་ལོ་༢༠༡༦ ལོའི་དཔར་མ། བཀའ་ཁྲིད་གནང་མཁན་༸གོང་ས༸སྐྱབས་མགོན༸ རྒྱལ་དབང་སྐུ་ཕྲེང་བཅུ་བཞི་པ་མཆོག ད་དུང་ཁོང་གིས་ཞུ་དག་དང་རྩོམ་སྒྲིག་གནང་བའི་བཀའ་འབུམ་པོད་ལྔ་ཙམ་མི་རིང་བར་དཔར་སྐྲུན་བྱེད་འཆར་ཡོད་པ་རེད་འདུག  ། ༼རྨ་མགུར་སངས་རྒྱམ་གྱིས་ཕྱོགས་བསྒྲིགས་བྱས།༽
སྨྲ་མཆུ་བ།
སྨྲ་མཆུ་བ།
གསང་བརྡ་སྐྱེལ་མཁན་གྱི་མི།  །
སྨྲ་བའི་འབབ་སྟེགས།
སྨྲ་བའི་འབབ་སྟེགས།
ལྕེའི་མིང་སྟེ་སྐད་ཆའམ་ངག་སྨྲ་བར་བྱེད་པའི་སྒོ་ཡིན་པའི་རྒྱུ་མཚན་གྱིས་བཏགས། །
སྨྲིགས་བུ།
སྨྲིགས་བུ།
ཉའི་རིགས་ཤིག   (ཙ)
སྨྲ་བའི་དབང་ཕྱུག
སྨྲ་བའི་དབང་ཕྱུག
ངག་སྨྲ་བ་ལ་དབང་ཐོབ་པའི་ངག་གི་རྒྱལ་པོ་སྟེ།  འཆད་རྩོད་རྩོམ་གསུམ་ལ་རང་དབང་ཐོབ་པ།  རྗེ་བཙུན་འཇམ་དཔལ་དབྱངས་ཀྱི་མཚན་གྱི་རྣམ་གྲངས་ཤིག་གོ    །
སྨྲེ།
སྨྲེ།
སྡུག་བསྔལ། །     (ཙ)
གནས་པ་མེད་པ་གློད་པའི་མཆོག
རང་སེམས་ལ་རྟོག་པ་བཟང་ངན་གང་སྐྱེས་པ་དེ་ལ་བཅོས་མའི་གནས་པ་ཆེད་དུ་མ་བཟོས་པར་རྣམ་རྟོག་དེ་ཁའི་ངང་དུ་སེམས་གློད་ནས་འཇོག་པ་ནི་གློད་པའི་མཆོག་ཡིན།
༡༧༡༢ལོ།
༡༧༡༢ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
ཐེམ་ཕུ་
འབྲུག་རྒྱལ་ཁབ་ཀྱི་རྒྱལ་སའི་རྫོང་མཁར་ཆགས་ཡུལ་དེ་བྲག་ཐེམ་ཞིག་ཡིན་པར་བརྟེན་མིང་ལ་ཐེམ་ཕུ་ཞེས་ཐོགས་པར་གྲགས་ཤིང་། དེ་ནི་བོད་རང་སྐྱོང་ལྗོངས་ཀྱི་ལྷོ་ཕྱོགས་སུ་གནས་ལ། ༡༩༥༥ལོ་ནས་བཟུང་རྒྱལ་ས་བྱས།
འབྲུག་ཡུལ་གྱི་ས་གནས་འཛིན་སྐྱོང་གི་རིམ་པ་ནི་རྒྱལ་ཁབ་དང་དེའི་འོག་ཏུ་རྫོང་ཁག རྫོང་གི་འོག་ཏུ་རྒེད་འོག དེའི་འོག་ཏུ་དྲུང་ཁག དེའི་འོག་ཏུ་ཁྲོམ་སྡེ་བཅས་ཡིན་ཞིང་། ཐེམ་ཕུ་རྫོང་འོག་གི་རྒེད་འོག་ལ་ལྕང་དང་དར་དཀར་ལ། དགེ་བསྙེན། ཀ་ཝང་། གླིང་བཞི། སྨད་ཝང་། ན་རོ།  སྲོས་བཅས་ཡོད།
གནས་པར་མི་བྱ་བ་
ཕམ་པ་འཆབ་བཅས་བྱུང་བའོ།།
གནས་པ་བཟང་པོ་
རང་གི་ལུས་ལ་གནས་པའི་རླུང་ལ་རང་དབང་ཐོབ་ན་རང་གི་སེམས་ཀྱང་རང་དབང་དུ་འདུས་ཐུབ་ཅེས་གསང་སྔགས་བླ་ན་མེད་པའི་གཞུང་གི་བཤད་སྲོལ་ཡོད།
རི་བོ་གནམ་ལྕགས་འབར་བ་
གནམ་ལྕགས་འབར་བ། Mt Namchak Barwa གནམ་ལྕགས་འབར་བ་ཞེས་པ་འདི་ནི་གངས་ཅན་བསིལ་མོ་ལྗོངས་འདིའི་གངས་རི་གྲགས་ཅན་ཞིག་ཡིན་ཞིང་བོད་ལྗོངས་ཉིང་ཁྲི་ས་ཁུལ་གྱི་སྨིན་གླིང་རྫོང་གི་ཁོངས་ཏེ་ཡར་ཀླུང་གཙང་པོའི་ཁུག་ཆེན་པོའི་ནང་ཆགས་ཡོད་ལ། མཐོ་ཚད་ལ་མཚོ་ངོས་ལས་སྨི7782དང་འཛམ་གླིང་རི་བོའི་རྩེ་མོ་ཨང་བཅོ་ལྔ་རུ་གྲགས། འདིར་ངོ་མཚར་གྱི་ལྟས་མང་པོ་ཡོད་དེ། བཤད་སྒྲོས་ལྟར་ན་ལྷའི་ཡུལ་གྱི་ལྷ་དང་ལྷ་མོ་རྣམས་རི་བོའི་རྩེ་མོ་འདིར་འཛོམས་ནས་དྲི་ཞིམ་གྱི་ལྗོན་བཟང་སྦར་ཏེ་སྨོན་ལན་གསོལ་བར་བརྟེན་བོད་རིགས་མི་དམངས་ཀུན་གྱིས་རི་བོ་འདི་ལ་མཆོད་བཀུར་ཆེན་པོ་བྱེད་པར་བརྗོད།
ར་རྒྱ་དགོན།
ཆོས་ལུགས།
བོད་བརྒྱུད་ནང་པའི་གྲུབ་མཐའ་ཆེན་པོ་བཞིའི་ནང་ཚུན་དགེ་ལུགས་པ་རེད།
ཟིན་ཐོ་འམ་དཔྱད་གཞི།
མདོ་སྨད་འབྱུང་དང་། རྭ་རྒྱའི་གདན་རབས་སོགས།
ཨ་རིག་དགེ་བཤེས་ཆེན་མོ།
༧ཨ་རིག་དགེ་བཤེས་ཆེན་མོ་བྱམས་པ་དགེ་ལེགས་རྒྱལ་མཚན་གྱི་རྣམ་ཐར་མདོར་བསྡུས།
སྐུ་འབུམ་སངས་རྒྱས་རྒྱ་མཚོ།
ཤིང་བཟའ་པཎྜི་ཏ་བློ་བཟང་དར་རྒྱས།
རྭ་རྒྱ་བློ་དབང་།
མ་ཧཱ་པཎྜི་ཏ་ཆེན་པོ་ཤིང་བཟའ་བློ་བཟང་དར་རྒྱ་མཚོ་ནི་མདོ་སྨད་ཨ་རིག་གི་ས་ཆར་སྤྱི་ལོ་༡༧༥༩ ལོར་ཡབ་མགོན་ཤུལ་ཕྱག་རྡོར་སྐྱབས་དང་ཡུམ་ཨ་རིག་བཟའ་ཚེ་དབང་སྐྱིད་གཉིས་ཀྱི་སྲས་སུ་སྐུ་བལྟམས་ཤིང་། དགུང་ལོ་བརྒྱད་བཞེས་པ་སྤྱི་ལོ་༡༧༦༦ལོར་བླ་མ་གཙང་པ་རིན་པོ་ཆེ་བློ་བཟང་ཆོས་འཕེལ་ལས་རབ་ཏུ་བྱུང༌། དགུང་ལོ་བཅུ་བ སྤྱི་ལོ་༡༧༦༩ ལོར་ཨ་རིག་དགེ་བཤེས་ཆེན་མོར་མཇལ་ཞིང་། གྲུབ་པའི་དབང་ཕྱུག་ཤིང་བཟའ་སྒོམ་ཆེན་པའི་ཡང་སྤྲུལ་དུ་ངོས་འཛིན་མཛད། དགུང་ལོ་བཅུ་གསུམ་པ་སྤྱི་ལོ་ ༡༧༧༢ ལོར་རྭ་རྒྱ་དགོན་དུ་ཁྲི་འདོན་དང་གསན་བསམ་གནང་།
དགུང་ལོ་བཅུ་བདུན་པ་སྤྱི་ལོ་༡༧༧༦ལོར་དགེ་བཤེས་ཆེན་མོའི་བཀའ་བཞིན་དབུས་ལ་ཕེབས་ནས་སེར་བྱེས་མཁས་སྙན་གྲྭ་ཚང་གི་ཆོས་སྒོར་ཞུགས་ཤིང་། བྱ་བྲལ་དགེ་བཤེས་དངོས་གྲུབ་ཡོངས་འཛིན་དུ་བསྟེན་ནས་དཀའ་སྤྱད་ཀྱིས་སློབ་གཉེར་ལ་གཞོལ། དབུ་སེམས་ཀྱི་རང་གཞུང་གཙོ་བོར་མཛད་པའི་ཤོག་ཆེན་སྟོང་ཕྲག་ལྷག་ཐུགས་ལ་བཟུང་ནས་ཚོགས་རྒྱུགས་སུ་སྤྲད། པཎ་ཆེན་རིན་པོ་ཆེ་དཔལ་ལྡན་ཡེ་ཤེས་ལས་ལམ་རིམ་ཆེན་མོའི་བཤད་ལུང་གསན་པ་ནས་གསུང་རབ་ལ་ལོངས་སྤྱོད་པའི་སྒོ་ཅུང་ཞིག་རྙེད་པ་བླ་མའིབཀའ་དྲིན་ཡིན་གསུངས། སྤྱི་ལོ་ ༡༧༧༩ ལོར་པཎ་ཆེན་དཔལ་ལྡན་ཡེ་ཤེས་ཀྱི་ཞལ་སྔ་ནས་བསྙེན་པར་རྫོགས་ཤིང༌། མཚན་ལ་བློ་བཟང་དར་རྒྱས་རྒྱ་མཚོ་ཞེས་གསོལ། ཀུན་བཤད་ཀྱི་མཚན་ལ་དབྱངས་ཅན་དགྱེས་པའི་བློ་གྲོས་སུ་གནང༌།  སྤྱི་ལོ་༡༧༨༦ ལོར་ལྷ་ལྡན་སྨོན་ལམ་ཆེན་མོའི་གྲྭ་སྐོར་མཛད་ཅིང་ལོ་དེའི་ལྷ་རམས་ཨང་དང་པོ་དང༌། མདོ་སྔགས་རིག་གནས་ཀུན་ལ་མཁས་གྲགས་རྣམ་པར་རྒྱས་པས་བོད་གཞུང་དགའ་ལྡན་ཕོ་བྲང་ནས་པཎྜི་ཏའི་ཆོ་ལོ་དང་ལྷ་རམས་ཨང་པོའི་བཀའ་ཤོག་སོགས་བདག་རྐྱེན་གཏོས་ཆེ་བ་ཐོབ། གཟིམ་ཁང་ཆོས་མཛད་རིན་པོ་ཆེ་དང་ལྷན་རྒྱུད་སྨད་དུ་ཕེབས་ཏེ་ལོ་ངོ་མཐོང་བཞིའི་རིང་གསང་སྔགས་ལ་ཐུགས་གཉེར་གྱིས་སྔགས་ཀྱི་དམ་བཅའ་ཆེན་མོ་དང༌། རྒྱུད་སྨད་ཀྱི་དགེ་བསྐོས་ཐོན་པར་མཛད། སྔ་ཕྱིར་པཎ་ཆེན་དཔལ་ལྡན་ཡེ་ཤེས་དང༌། ཡོངས་འཛིན་ཡེ་ཤེས་རྒྱལ་མཚན། ཀློང་རྡོལ་ངག་དབང་བློ་བཟང༌་སོགས་དགེ་བའི་བཤེས་དམ་པ་རྣམས་ལས་རྒྱལ་བའི་བཀའ་བསྟན་བཅོས་ཀྱི་བཤད་ལུང་དང༌། མི་ཏྲ་རྡོར་འཕྲེང༌། རིན་འབྱུང་བརྒྱ་རྩ། དུས་འཁོར་སོགས་རྒྱུད་སྡེ་སྣ་ཚོགས་ཀྱི་དབང་བཀའ་མན་ངག་གི་རིམ་པ་མཐའ་དག་བུམ་པ་གང་བྱོའི་ཚུལ་དུ་གསན། སྤྱི་ལོ་༡༧༩༠ ལོར་ཨ་རིག་དགེ་བཤེས་རིན་པོ་ཆེས་མདོ་སྨད་དུ་གདན་འདྲེན་པར་མངགས་པས་རྗེ་འདིས་བླ་མ་ཀློང་རྡོལ་རིན་པོ་ཆེར་དེ་དོན་གསོལ་བས། ཀློང་རྡོལ་རིན་པོ་ཆེས་གདམས་ངག་ཆིག་དྲིལ་གྱི་བཀའ་སློབ་དང༌། ཉིད་ཀྱི་མཆོད་ཁང་ནས་པཎ་ཆེན་ཆོས་རྒྱན་གྱི་ཤངས་མཚལ་ལས་བཞེངས་པའི་འཇིགས་བྱེད། མགོན་པོ། ཆོས་རྒྱལ། ལྷ་མོ་བཞིའི་ནག་ཐང་པཎ་ཆེན་ཕྱག་ནས་མ་དེ་རྒྱུད་པ་གྲྭ་ཚང་གསར་འཛུགས་ཀྱི་རྟེན་སྐལ་དུ་གནང༌། གཞན་དུས་འཁོར་གྱི་དཀྱིལ་ཐང༌། ཆོ་ག བསྐྱེད་རྫོགས་སོགས་གནང་སྟེ་ཆོས་བདག་པོ་ལ་འཕྲོད་པ་ཡིན། ཨ་མདོར་སོང་ལ་འདི་ཚོར་རྡུལ་སྤྲུག་ཡག་པོ་གྱིས་གསུངས་ནས་གནང་བས། རྗེ་ཉིད་དང་རྒྱུད་སྨད་བྱིངས་འདྲེན་ཏྲེ་ཧོར་བྱམས་པ་མཁས་གྲུབ་སོགས་ཀྱིས་ལྷ་ལྡན་གཙུག་ལག་ཁང་དུ་རྒྱུད་པ་གྲྭ་ཚང་ཞིག་གསར་དུ་བཙུགས།
སྤྱི་ལོ་ ༡༧༩༡  ལོར་གསར་དུ་བཙུགས་པའི་རྒྱུད་གྲྭ་དང་མཉམ་དུ་མདོ་སྨད་དུ་ཆིབས་ཁ་བསྒྱུར། ལམ་བར་ནག་ཆུ་ཨོ་ཐོག་དགོན་པར་གཞི་གསུམ་དག་ཐོན་དང༌། རྒྱུད་སྡེ་བཞིའི་མཉམ་ལེན་བཙུགས་ཏེ་འཆད་ཉན་གྱི་ངང་ལོ་གཅིག་ཙམ་བཞུགས། སྤྱི་ལོ་ ༡༧༩༢  ལོར་མདོ་སྨད་དུ་འབྱོར་ཞིང་། དགེ་བཤེས་ཆེན་མོ་ནས་ཀྱང་རྭ་རྒྱ་དགོན་པའི་ཆོས་སྲིད་ཀྱི་བགྱི་བ་ཡོད་དོ་ཅོག་རྗེ་འདི་ལ་ཕུལ། ཁོང་ནས་ཀྱང་མཚན་ཉིད་གྲྭ་ཚང་སྔར་ཡོད་ཀྱི་སྟེང་དུ་དབུས་ནས་མདོ་སྨད་དུ་འབྱོན་ཁར་བཙུགས་པའི་རྒྱུད་གྲྭ་ལ་གྲྭ་རྒྱུན་བསྣན་ནས་རྒྱུད་སྨད་གྲྭ་ཚང་གསང་སྔགས་བདེ་ཆེན་གླིང༌དང་། དུས་འཁོར། སྨན་པ་བཅས་ཀྱི་གྲྭ་ཚང་གསར་དུ་བཙུགས།